भोजपुरी विशेष: जइसे वर्चुअल क्लास चलता, ओइसहीं वर्चुअल भोजन हो जाई त बड़ा मुस्किल बा\nKCR का BJP पर हमला, कहा- कुछ विभाजनकारी ताकतें शांति भंग करने हैदराबाद आ रहीं\nNASA की चेतावनी- आज पृथ्वी के करीब से गुजरेगा बुर्ज खलीफा जितना बड़ा एस्ट्रॉयड\nUP: धान खरीद में शिथिलता पर कानपुर और सोनभद्र के बाद अम्बेडकरनगर के RM निलंबित\nवाजिद खान की पत्नी का ससुरालवालों पर आरोप- इस्लाम कुबूल करने का बना रहे दबाव\nLive Score: वॉर्नर रन आउट हुए, ऑस्‍ट्रेलिया को दूसरा झटका\nलइकन के पढ़ाई- लिखाई, कौनो गोष्ठी सभा के आयोजन, चुनाव रैली आ उद्घाटन वगैरह. वर्चुअल माने रउवा फोन से कार्यक्रम कनेक्ट क दिहल जाता. रउवा घरहीं बइठल बड़े- बड़े कार्यक्रम में शामिल हो जातानी.\nLast Updated: October 20, 2020, 10:44 AM IST\nबड़ा मुस्किल बा. कुल कार्यक्रम वर्चुअल हो गइल बा. लइकन के पढ़ाई- लिखाई, कौनो गोष्ठी सभा के आयोजन, चुनाव रैली आ उद्घाटन वगैरह. वर्चुअल माने रउवा फोन से कार्यक्रम कनेक्ट क दिहल जाता. रउवा घरहीं बइठल बड़े- बड़े कार्यक्रम में शामिल हो जातानी. भाषण दे देतानी. एही बीच एगो प्रस्ताव सुननी हं कि केहू अपना पूर्वज के आनलाइन/ वर्चुअल श्राद्ध करेके प्रस्ताव देले रहल ह. ईहो सुननी हं कि गया के पंडित जी लोग एकरा के खारिज क देले बा लोग. अब हमरा मन में आइल ह कि जदि वर्चुअल भोजन करावल जाउ तब का होई? मान लीं हम केहू के वर्चुअल भोजन करावतानी. त हम अपना घर में छप्पनों व्यंजन बना के आ जेकरा के खियावे के बा ओकरा के आनलाइन देखा दीं आ कहीं कि लीं, हम कल्पना करतानी कि रउवां भोजन करतानी.\nत ऊ आदमी हमरा अनसा जाई आ बोलचाल त दूर के बाति बा हमरा से कुल संबंध तुरि ली. त चालाक लोगन के भी कमी नइखे.ह अइसन आदमी कहिहन कि वर्चुअल भोजन के मतलब ई ह कि हम अपना मनपसंद होटल में जाईं आ मनपसंद भोजन के आर्डर दीं. आ जब भोजन करे लागीं त रउवां के आनलाइन/वर्चुअली देखा दीं. देखीं हम हई कुल आइटन खा तानी. रउवां फलाना होटल के आनलाइन पेमेंट क दीं. एही में मुस्किल बा. मान लीं कि ऊ अइसना होटल में गइले जहां एक कप चाह पियला पर 300/ रुपया लागता. त ओहिजा एक थाली भोजन के दाम हजार रुपया भा ऊपर होई. त वर्चुअल भोजन बड़ा खतरनाक होखी. भगवान के कृपा बा कि केहू एकरा खातिर तैयार नइखे. तैयार हो जाई तबे खतरा बा.\nहमनी के पूर्वज कतना बढ़िया परंपरा बनवले बा लोग कि जब केहू के भोजन करावे के बा त अपना घरे बोलाईं आ जवन रउवां बना सकेनी तवन प्रेम से खिया दीं. ओमें ना कौनो बिल देबे के बा आ ना बेयरा के टिप देबे के बा. रउवो सुरक्षित आ खाए वाला भी शुद्ध भोजन करी. एकदम घर के भोजन. तले ईहो बाति आ गइल ह कि आनलाइन/वर्चुअल शादी हो सकेला. आरे भाई कइसे हो सकेला? शादी ह कि मजाक ह. सिंदुर दान कइसे होई? परिछावन, गुरहथी वगैरह कइसे होई? अइसन प्रस्ताव राखे वाला लोग विचित्र लोग बा. वर्चुअल पति- पत्नी संबंध कइसे हो जाई? एही से जतना संभव बा ऊहे कइल ठीक बा. हर चीज वर्चुअल करावे के सोचल फिजूल बा. एक आदमी हमरा से मिलल त कहे लागल कि हर चीज फोने पर हो जाता.\nभोजपुरी विशेष - लालूजी लचार काहे भइले,कइसे मिली राजद के गद्दी?\nहम कहनीं कि रउवां भोजन, पानी, लइकन के होम वर्क, केहू के सांत्वना के स्पर्श फोन से कइसे क सकेनी. त ऊ हमरा के घूरि के देखे लगले. त हमार बिनती ई बा कि महराज जी, कौनो बाति कहे के पहिले सोचि लीं. मये धान बाइस पसेरी मत करीं. हर टेक्नालाजी में कमी रहेला. टेक्नालाजी मनुष्य जीवन के कुल काम कइए ना सकेला. ना त मशीन आ आदमी के फरक रहिए ना जाई. ई कौनो सभ्यता में आजु ले भइलो नइखे. आदमी आ मशीन के फरक हमेशा रहल बा आ रही. एही बीच में एक आदमी पूछि दिहलसि कि अच्छा श्राद्ध आ पिंडदान में का अंतर बा. त ओहिजे एगो कथित जानकार रहले. कहले कि पिंडदान ओह आत्मा के दियाला जवन पूर्ण रूप से मुक्त नइखे हो पवले. जइसे केहू के हत्या हो गइल होखे, दुर्घटना में मृत्यु हो गइल होखे चाहे आत्महत्या क लेले होखे.\nआ श्राद्ध मुक्त ह चुकल पितर लोगन के कइल जाला. कहले कि श्राद्ध माने श्रद्धा. त हम एगो दोसरा जानकार से पुछलीं. ऊ कहले कि ना. अइसन व्याख्या ठीक नइखे. पिंडदान त जेकर साधारण मृत्यु होला ओकरो खातिर दिहल जाला. हं, दुर्घटना, आत्महत्या आदि से मुअल आदमी खातिर शांति आ मोक्ष खातिर अलग मंत्र आ विधि से श्राद्ध आ पिंडदान करावल जाला. मान लीं कि केहू के उमिर 60 साल बा. आ ऊ आदमी 50 साल के उमिर में आत्महत्या क लिहलसि. त दस साल त ओकर आत्मा भटकी. काहें से कि ओकर उमिर त मिलल बा 60 साल. अब ऊ सूक्ष्म शरीर में जहां तहां भटकी, दुख पाई. ओकरा मुक्ति खातिर ओकरा घर वाला जदि विधि विधान से शांति पाठ आ पिंडदान दे देता लोग त ओकरा आत्मा के कुछ शांति मिली.\nकहले कि ई बाति हमनी के पुराणन में लिखल बा. त फाइनल बात ई भइल कि पिंडदान आ श्राद्ध अलग- अलग प्रक्रिया ह आ ई सब तरह के मृत लोगन खातिर कइल जाला. तले एगो अउरी बात आ गइल. एक आदमी प्रश्न पूछि दिहलसि कि अच्छा ई बताईं कि पुराणन में त ईहो लिखल बा कि जेकर इच्छा अधूरा रहि गइल बा मुअला के बाद ओकरा फेर जनम लेबे के परी. त ज्यादातर लोग त कौनो ना कौनो इच्छा लेके मुए ला. त ओकरा त फेर जनम लेबे के परी. त जानकार कहले कि हं. रउवां ठीक कहतानी. जनम त लेबहीं के परी. त प्रश्न उठल कि अइसनो केहू बा जेकरा मुए के घरी कौनो इच्छा ना होखे. त उत्तर मिलल कि हं. बहुत आदमी बाड़े. अइसना आदमी के बुझा जाला कि एह संसार में तृप्त करे वाला कौनो चीज नइखे.\nकतनो धन- वैभव, सुख के सामान जुटा लीं, कतनो प्रसिद्ध हो जाईं, कतनो विषय भोग क लीं, राउर मन तृप्त ना हो सकेला. जतने विषय सुख उठाइब ओतने ओकर आग धधकत जाई. एही से गीता में कहल बा कि कौनो इंद्रिय के वासना जब तक रउवां के अंकवारी में बन्हले रही, रउवां दुख मिलत रही. काहें से कि इंद्रिय सुख के भीतर दुख लुकाइल रहेला. सुख का संगे दुख मिलबे करी. एही से एह संसार के द्वैत कहल जाला. एह संसार में ईश्वर सुख छोड़ि के कवनो अइसन सुख नइखे, जवना में दुख लुकाइल ना होखे. ओह सुख का संगे दुख मिलहीं के बा. अवश्यंभावी. त हम ओह जानकार के मुंह से ई बाति सुनि के घरे चलि अइलीं. सोचलीं कि इंद्रिय सुख एके बार में ना जाई. इंद्रिय सुख एगो जाल ह. ओकरा के धीरे- धीरे काटे के परी. एके दिन में संभव नइखे.\nत जइसे वर्चुअल दुनिया में कुल चीज संभव नइखे, ओही तरी इंद्रिय सुख एक दिन में छोड़ल संभव नइखे. बाकिर ईहो बात बा कि इंद्रिय सुख जाल ह. एकरा में जे फंसि गइल ऊ छटपटात रहेला. त एह जाल के एक- एक गो फांस काटत रहला के काम बा.\nIND vs AUS: लगातार पांचवीं बार पहले पावरप्‍ले में फ्लॉप रही विराट कोहली की टीम इंडिया\nLive: पीएम मोदी ने कहा, नए कृषि कानून से किसानों को कई अधिकार मिले\nअंतरिक्ष में बेहद करीब से गुजरीं भारत और रूस की सैटेलाइट, टक्‍कर होने से बची\n"देवी अन्नपूर्णा की मूर्ति Canada से वापस आ रही है जो Kashi से चोरी कर ली गई थी": PM Modi


अकिल आ भँईस – Anjoria\nमार्च 19, 2012 भोजपुरी लस्टम-पस्टम\nजब से अखबारन में मार छपे लागल कि सरकार खेती के बढ़ावा देवे के खातिर कई-कई गो सुविधा दी तबसे गांव छोड़ के सात बरिस पहिले आइल टेकमन पंडित के नाती लुटमन तिवारी ‘दीपक’ उर्फ ‘दीपक एल एम’ गांव आके खेती करे खातिर आवे के मन बनावे लगलस.\nगांव में, उनकर चार-पांच बीघा जमीन रहे जेकरा बटाईदारन के दे के ऊ सात बरिस पहिले कलकत्ता आ गइल रहले. उनका नांव के साथ उनकर ‘उपनाम’ भी लागल रहे एह से शहर के हिंदी भाषी लोग बूझि गइल कि ऊ एगो साहित्यिक प्राणी हउअन. एगो दोस्त एगो वकील के इहां मोहरिरी के काम लगा दीहलस. बंगाली वकील साहेब नांव सुनते कहले ‘उई बाबा एक नाम में दो नाम नहीं चलेगा, गैर कानूनी काम है.’\nएकरा बाद एगो सेठजी के घर में लईका पढ़ावे के ट्यूशन लाग गइल लेकिन उनकर उपनाम सुन के कहले ‘क्यों जी ? गाणा-वाणा तो नहीं बजाते हो ?नहीं जी, हमें ऐसा मास्टर नहीं चाहिए. ’ चारू इयोर से हार के लुटमन पंडित आपन नांव कुछ बदल देवे सोचले आ नांव हो गइल ‘दीपक एल एम’ . नाव बदलते चमत्कार भइल एगो पेंस में प्रूफ देखे के काम मिल गइल. लेकिन खेती के बढ़ावा दिहला के अइसन प्रचार सुनले कि एक दिन लोटा कम्मर लेके गांव चली अइले. गांव के लोग जब उनका लवटे के खबर कारण सहित सुनल, त अचरज भइल. लोग समझावल लेकिन काहे के मानस. उनका आंखि में त गोहूं आ मकई के बाल लउकत रहे. जब नींद आवे त मटर आ रहर के सपना देखस. ऊ कहे लगले कि शहर में लोगन के लिखला में गलती सुधारत रहनी अब अइजी अपना भाग के लेख में जवन गलती भइल बा तवन सुधारब.\nअब खेती खातिर हर-बैल चाहे ट्रैक्टर चाहीं, त लुटमन तिवारी हर-बैल कीन लिहले. लेकिन हरवाह कहां से पावस. आज काल गांव में जे सबसे निकम्मा होला उहे हरवाही करेला. निकम्मा माने जेकरा ‘घर-घराड़ी’, ‘छौनी-छप्पर’ अउर ‘कोड़-मकान’ के कौनो लूर ना, जे गाड़ी बैलो ना हांक सके अइसने फूहर आदमी हरवाही करेला. अइसन लोग गांव में बड़ा कम भेंटाला. एकाध गो होखबो करेला त ओकरा बड़का किसान लोग आगे से कर्जा दे के बान्ह देला. से बहुत खोजला पर लुटमन के मनरखन मिलले. अब ऊ सवेरे एगो पाउच पी के खेत में गइले आ एतना मस्ती चढ़ल कि दहिनवारी बैल के पछिला गोड़ में फार लाग गइल. अब लुटमन के मालूम ना रहे कि एगो फार के घाव अतना गहिर होई कि महीना दिन बैल बइठ जाई. महीना भर ले हरवाह आ खेतिहर दूनो बोवाई के आनंद में मगन रहे लोग. बोवाई के बाद एकदिन सबेरे एक आदमी आ के दरवाजा पीटे लागल. लुटमन उठले त ऊ लस्टमानंद रहलें कहले शहर से खेती करे आइल बाड़ आ एहिजा सुतल बाड़. जाके खेत में देखऽ कि जवन बोवले बाड़ ओह में से एको दाना बांचल बा कि ना. जा के देखले त सैकड़न गौरैया आ कउआ खेत में गोहूं बीन बीन खा तार सन. लुटमन के मुंह से हाय निकलन लेकिन चिड़ियन पर कवनो असर ना पड़ल. ऊ ढेला उठा के बिगले त दू चार गो चिरई एने से उड़ के ओने बईठ जा सन बस. ऊ अब खेत के मेड़ी पर दऊर दऊर ढेला बीगे लगेले. दिन जब चढ़ि आइल आ चिरइन के पेट भर गइल त ऊ अपने उड़ के बांस के फुताली पर आ गाछन पर बइठ गइली सन. अब लुटमन के पइसो ओरा गइल रहे आ जोशो कम हो गइल.\nउनका ना मालूम हो गइल कि खेती करे खातिर खाली जोशे ना अनुभवो चाहीं. खाली भँईसे ना अकिलो चाहीं.\nपइसवा जात कहां बा


शेविंग ब्लेड बेचवावे चलली सीमा सिंह – Anjoria\nमरदन के शेविंग ब्लेड के प्रचार करावे खातिर कवनो अदकारा के भारी भरकम रकम दिहल जाव त चउँकल लाजमी बा. बाकिर अइसने कर देखवले बाड़ी भोजपुरी डांसिंग क्वीन सीमा सिंह. सीमा सिंह शेविंग ब्लेड बनावे वाली कंपनी जेलेट खातिर यूपी आ बिहार में प्रमोशन शो करीहें. एह खातिर सीमा सिंह के भारी भरकम रकम मिलल बा. ई पहिला बेर होखे जात बा कि कवनो अदाकारा शेविंग ब्लेड के प्रमोशन करे निकलीहें. पिछला दिने जब डांसिंग क्वीन सीमा सिंह एह कंपनी के दू गो खास शो बिहार के देवघर में कइली त हर तरह उनुका डांस के चरचा होखे लागल.\nसीमा सिहं एह प्रचार शो के आफर पा के चकित रहली, बाकिर सकार लिहली. अब सौ से बेसी फिलिम कर चुकल सीमा सिंह के एह उपलब्धि खातिर उनुका बधाई मिलत बा.\nरवि किशन के मिलल राष्ट्रीय पुरस्कार


Prime Minister Narendra Modi Speak in Bhojpuri in Indian Parliament read what he said Bhojpuri Spl: सबसे बड़की पंचायत में गूंजल भोजपुरी, पढ़ीं का कहनीं मोदी जी...\nBhojpuri Spl: सबसे बड़की पंचायत में गूंजल भोजपुरी, पढ़ीं का कहनीं मोदी जी...\nराष्ट्रपति के अभिभाषण पर लोकसभा में चर्चा के जवाब देत खानी प्रधानमंत्री किसान आंदोलन के चर्चा करते-करत आंदोलन के बढ़ावा देबे वाला लोगन के बारे में भोजपुरी के एगो कहाउत के इस्तेमाल कइ दिहले. उ कहावत रहे, ‘ना खेलब, ना खेले देब, खेलवे बिगाड़ब.’\nLast Updated: February 11, 2021, 4:13 PM IST\nमिसरी नियर मीठ भोजपुरी बाजार में बरसों से गूंज तिया. सिनेमा आ संगीत के भाषा अइसन बिया कि बॉलीबुड के बड़का से बड़का नांव भोजपुरी सिनेमा कइके नाम आ दाम-दूनों कमाता. लेकिन भोजपुरी के एगो गंभीर दरद बा. करीब पच्चीस करोड़ भारतीयन के भाषा, मारीशस, फिजी, गुयाना, सूरीनाम जइसन देसन में भारत के सांस्कृतिक प्रतिनिधि एह भाषा के बोली आ भाषा के बेवजह के विवाद में लपेटि के संविधान के आठवां अनुसूची से अलगा राखल बा. भोजपुरी के मनई लोग जब-तब आपन एह मीठ भाषा के संविधान के आठवां अनुसूची में राखे के मांग संसद आ संसद के बहरि उठावत रहेला.\nअइसन मनई लोगन के उमेद बढ़ि गइल बा. उमेदि के वजह बनल बा प्रधानमंत्री के जुबान से संसद में निकलल भोजपुरी के सात गो शब्द. राष्ट्रपति के अभिभाषण पर लोकसभा में चर्चा के जवाब देत खानी प्रधानमंत्री किसान आंदोलन के चर्चा करते-करत आंदोलन के बढ़ावा देबे वाला लोगन के बारे में भोजपुरी के एगो कहाउत के इस्तेमाल कइ दिहले. उ कहावत रहे, ‘ना खेलब, ना खेले देब, खेलवे बिगाड़ब.’ओइसे त प्रधानमंत्री एह कहाउत के जरिए किसान आंदोलन के बढ़ावा देबे वाला लोगन पर जबरदस्त हमला कइलन, बाकिर भोजपुरी के अइसन विशेषता बा कि एह शब्दन के प्रयोग के बावजूद पूरा सदन में हंसी गूंजि गउए. ओइसे त इ पहिलका मौका बा, जब प्रधानमंत्री देश के सबसे बड़की पंचायत में भोजपुरी के शब्दन के प्रयोग करूअन. हालांकि चुनाव प्रचार आ जनसभा करत खानी ऊ कई हालि कबो बिहार में त कबो पूर्वी उत्तर प्रदेश में दू-चार गो भोजपुरी शब्दन के प्रयोग कइले बाड़े. प्रधानमंत्री एह घरी खांटी भोजपुरिया इलाका बनारस के लोकसभा में प्रतिनिधि बाड़े. बनारसो में एक-दू बेर ऊ भोजपुरी में एक-दू लाइन बोलले बाड़े.\nदेश के सबसे बड़की पंचायत में ई दोसरा मौका बा, जब कवनो महत्वपूर्ण संवैधानिक पद पर बइठल कवनों खास मनई भोजपुरी के ऑन रिकॉर्ड आपना जुबान के जरिया बनवले बाड़े. एकरा पहिले अइसन मोका करीब नौ साल पहिले आइल रहे. ओह दिन तारीख रहे 2012 के 17 मई. साल 2014 से जगदंबिका पाल भारतीय जनता पार्टी के सांसद बाड़े. बाकिर ओह घरी ऊ कांग्रेस के सांसद रहले. भोजपुरी के संविधान के आठवीं अनुसूची में शामिल करे के मांग लेके उ लोकसभा में विशेष ध्यानाकर्षण प्रस्ताव ले आइल रहले. जवना पर लोकसभा में गरमा-गरम चर्चा भइल रहे. जगदंबिका पाल के एह मांग के समर्थन में बिहार, उत्तर प्रदेश आ झारखंड के कई गो सांसद आपन पार्टी लाइन भुला के संगे आ गइल रहले. एही चर्चा पर जवाब देत खानी तब के गृहमंत्री पी चिदंबरम् आपन भाषण के जब भोजपुरी में शुरूआत कइले त जइसे पूरा सदन आ भोजपुरिया समाज चिहा गइल. शायदे कवनो मोका होई, जब चिदंबरम् के हिंदी में बोलत लोग देखले-सुनले होई. ऊ खालिस आ नफीस अंग्रेजी बोले के आदी हउअन. बाकिर ओह दिन ऊ भाषण के शुरूआत कइलन, ‘हम रउंआ सभ के भावना समझतानीं’. उनुका एतना कहला के देर रहे कि लोकसभा के भोजपुरीभाषी सांसद लोग मेज थपथपावे लागल रहे. ओह घरी मीरा कुमार लोकसभा के अध्यक्ष रहली. ठेठ भोजपुरिया इलाका सासाराम के सांसद रहली. उहो चिदंबरम् के मुंह से भोजपुरी के छह गो शब्द सुनि के उनुकर बड़ाई कइले रहली. तब चिदंबरम् कहले रहले कि सीताकांत महापात्र आ यूपीएससी के समिति के रिपोर्ट के बाद एह बारे में फैसला करिहें. ई बात आउर बा कि आजु ले कवनो फैसला ना भइल.\n1998-99 के दौरान लालू प्रसाद यादव भोजपुरिया इलाका छपरा से लोकसभा के राष्ट्रीय जनता दल से सांसद रहले. एकरा बाद ऊ राज्यसभा में गइले. एह पंक्तिन के लेखक ओह घरी एगो अखबार के संवाददाता के नाते संसद कवर करत रहे. तब कई बेर लालू आपन परिचित हंसोड़ शैली में भाषण देत खानी एगो-दूगो भोजपुरी शब्द के इस्तेमाल करत रहले, बाकिर भोजपुरी में कबो एह तरी ना बोलले रहले. हं, मौजूदा लोकसभा में एक जुलाई 2019 के दिने शून्यकाल में गोरखपुर से भोजपुरिया सांसद रविकिशन भोजपुरी के आठवीं अनुसूची में डाले के मांग उठवले. चूंकि भोजपुरी संसद के अबहीं ले आधिकारिक भाषा नइखे, लिहाजा आपन एह मांग के लेके उ हिंदी में बोलल शुरू कइले आ फेरू प्रधानमंत्री के चर्चा करत खानी उनुकर बनारस के एगो भाषण के शुरूआत में कहल ‘का हाल बा काशी, गोड़ छूकर प्रणाम’ आ बिहार के एगो भाषण में कहल, ‘नमस्कार करत हईं बिहार के’ के उल्लेख जरूर कइले.एह के बाद ऊ भोजपुरी के पहिलकी फिल्म ‘गंगा मइया तोहे पियरी चढ़इबो’ के गाना ‘ए गंगा मइया तोहे पियरी चढ़इबो, संइया से करा द मिलनवा हमार’ भी गाइ के सुनवले रहले. हालांकि एह गवनई पर उनुका के लोकसभा अध्यक्ष ओम बिरला टोकि देले रहले.\nबहरहाल देश के सबसे बड़की पंचायत में देश के सबसे प्रमुख मनईं के मुंह से निकलल भोजपुरी के शब्द के खास महत्व बा. एह से साबित होता कि पच्चीस करोड़ मनई के भाषा के ना सिर्फ देस के सत्ता तंत्र में पहचान मिले लागल बा, बल्कि ओकरा के स्वीकार भी कईल जा रहल बा. कवनो भाषा के राजनीतिक तंत्र से मान्यता आ स्वीकारोक्ति मिलला के मतलब होला ओह भाषाभाषी के ताकत के स्वीकार. मानल जा सकेला कि भदेस भाषा के रूप में मसहूर भोजपुरी के बोले वालन पर कायरता के जवन ठप्पा एगो क्रांतिकारी कवि के कविता से लागल रहे, ओकरा मिटे के शुरूआत हो गइल बा. (लेखक उमेश चतुर्वेदी जी वरिष्ठ पत्रकार हैं.)


Anjoria.com :Bhojpuri Sarokar\nभोजपुरियन के सबले बड़ कमज़ोरी : अंग्रेजी\nमातृभाषा से बढ़के कुछ ना होला - पूर्ण सत्य, एकदम साँच. भोजपुरी हमनी के मातृभाषा हs आ दुनिया के केतनो भाषा सीखीं जा, भोजपुरी भुलाये के ना चाहीं. भरसक ओकरे उपयोग घर में होखे के चाहीं. अब तनकी आगा सोचीं कि मातृभाषा के बाद कवन भाषा होला ? जवाब मिली - कर्मभाषा. अंग्रेजी के बिना दुनिया में आजकल कवनो करियर में सफल होखल मुश्किल बा. दुनिया के हर देश के लोग के एक तार से जोड़ेले अंग्रेजी भाषा. जे भी आसानी से अंग्रेजी बोलेला, लोग ओकर लोहा मानेला, बतियो समझेला आ आदरो देला. ऑफिस होखे, स्कूल-कॉलेज, अस्पताल भा दोसर कवनो कार्यालय, हमनी के अंग्रेजी के कर्मभाषा क रूप में रोजे उपयोग करेनी जा. जे ठीक से अंग्रेजी ना बोली, ओकर टूटल-फूटल अंग्रेजी पर समाज हँसेला आ बिना अंग्रेजी के ज्ञान के ज्ञानी-पंडितो मूर्ख के बराबर समझल जाला.\nहम बलिया से लेके चेन्नई तक, इंडिया से लेके अमेरिका तक - सब जगह के अंग्रेजी भाषा-शैली से परिचित बानी आ यूपी-बिहार आ उत्तर-भारत के समाज के इंग्लिस-स्किल्स आ अंग्रेजी हालत देखला क बाद बुझा जाला कि लोग भोजपुरियन के हीन-दृष्टि से काहें देखेला. एकर मुख्य कारण गरीबी-बेरोज़गारी-अशिक्षे ना, अंग्रेजी भाषा का उपयोग में निपुणता के कमीओ बा. ई त ठीक बा कि भोजपुरी से हमनी के सीना चौडा हो जाला आ छाती ख़ुशी से फूल जाला बाकि पूर्वांचल से बाहर कदम राखते पता चले लागेला कि अंग्रेजी के बिना आदमी अपाहिज जइसन महसूस करेला. जे भोजपुरिया भाई-बहिन के दिल्ली-कलकत्ता में नौकरी मिलल, ऊ त हिंदी के सहारे कइसहूँ जी लेला बाकि तनी हटके मुंबई (पच्छिम) आ बंगलोर-हैदराबाद-चेन्नई (दक्षिण) में प्रवेश करब त बुझाई कि बिना अंग्रेजी के एकदम बिदेस में पहुँच गईनी. आ बिना अंग्रेजी के बिदेश पहुँच गईनी त समझीं सात समुन्दर में डूब गईनी!\nकुछ लोग अंग्रेजी भाषा सीखके आत्म-सम्मान बटोरे के बजाय रौब झाडे लागेला. कइसनो अंग्रेजी सीख-साख के अपना के तीसमारखाँ बतावेला आ घमंड से पाँव ज़मीनी पर ना राख पावेला. सही शुद्ध अंग्रेजी सीखल आसान नइखे त कठिनो नइखे. अंग्रेजी भाषा आवे त बहुते नीमन बात बा. अंग्रेजी जनला के मतलब ई ना ह कि रउरा सिर पर कवनो ताज पहिरा दिहल गईल बा आ रउवा क्वीन ऑफ़ इंग्लैंड के अँगरेज़ औलाद हो गईनी. अंग्रेजी बोलेवाला आ सही व्याकरण-काल-क्रिया के इंग्लिश वाक्य लिखेवाला के बस समझीं - एगो अधिका डिग्री भा ताकत के टॉनिक मिल गइल जवना क सहारे जिनगी के सफ़र अउरी आसानी से कट जाई. पंजाबी-गुजराती-तेलुगु-तमिल बोलेवाला एक-दोसरा से अपने भाषा में बतियावेला बाकि अंग्रेजी सीखे से पीछा ना रहेला. सउँसे इन्टरनेट अंग्रेजी पर टिकल बा, दुनिया के व्यापार से लेके पढ़ाई-शिक्षा में भी अंग्रेजी भाषा के बहुते महत्वपूर्ण भूमिका बा. हर माँ-बाप के चाहीं कि अपना लईका-लईकी के भोजपुरी क साथे अंग्रेजीओ सिखावे जेहसे आगा चलके करियर-उन्नति के राह में भाषा कवनो रोड़ा ना बने. ई दुनो भाषा भोजपुरिया समाज के विकास में जरूरी बा.\nभाषा कईगो सीखीं. भाषा से मनुष्य के मानसिक विकास होला आ मन उजागर होला. जेतना भाषा बोलीं, ओतने लोगन से पहचान होखी. आपन मातृभाषा भोजपुरी के साथ मरत दम तक मत छोडीं बाकि एतना जरूर जान लीं कि कर्मभाषा अंग्रेजी पर जबले काबू ना पाइब, रउवा हमेशा अपना के हीन, अधूरा आ कमज़ोर महसूस करत रहिब. जवन भोजपुरिया अंग्रेजी के पुडिया खाइके पचा ली, ऊ धरती पर रहिके चनरमा के सैर करी - बस अइसने कुछ समझ लीं. वातावरण के दोष देबल बहुत आसान काम बा - ओही वातावरण में आपन लक्ष्य पूरा कइल सबले महान आ चुनौतीवाला काम बा. भोजपुरियन के सबले बड़ कमज़ोरी - भोजपुरिया समाज ना, यूपी-बिहार के सरकार ना, कानून के कमी ना, गाँव के बोली ना, बलुक भोजपुरियन के अंग्रेजी भाषा के ज्ञान के कमी हs !!! जवना दिने भोजपुरिया लोग अंग्रेजी पर बढ़िया से काबू पाई जइहें, दुनिया के कवनो सफलता हासिल करे से ना चूकिहें.\nजय भोजपुरी - जय भोजपुरिया !\nई लेख शैलेश जी भेजनीं त एकाध दिन खातिर हम उभचुभ में पड़ गइनी. फेर सोचनी, ना बात बहुत हद तक सही बा. गलत बस अतने बा कि उहाँका अंगरेजी के सर्वमान्य मान लिहले बानी. अंगरेजी के प्रभुत्व फ्रांस, जर्मनी, इटली, इजरायल, रुस, चीन, जापान बहुत जगहा नइखे. आ ऊ देश कवनो पैमाना से पिछड़ा ना मानल जइहन. दोसरे भोजपुरी अबहीं त रोजीरोटी के भाषा बने के शुरुआते कइले बिया. भोजपुरी फिलिमन क अबाध सफलता से भोजपुरी के क ख गओ ना जाने वाला लोग भोजपुरी सिनेमा से जुड़ल बा आ जुड़ल जा रहल बा. इन्टरनेटो पर भोजपुरी के मौजूदगी अब पहिले जइसन फांफर नइखे रह गइल.\nबाकिर हम शैलेशजी के एह बात से सहमत बानी कि अपना भाषा से प्रेम के मतलब दोसरा भाषा से दुराव ना होखे के चाही. हमनी खातिर फ्रेंच, जर्मन, रसियन, इटालियन, मंडारिन सीखला से अंगरेजी सीखल आसान बा. आखिर ढेर दिन ले अगरेजन के गुलाम रहला के कुछ त फायदा बड़ले बा.\nहम चाहेम कि अँजोरिया के सुधि पाठक एह मुद्दा पर आपन राय लिख भेजस.\nक्रांति बलिया १९४२


जर जोरु जमीन जबरदस्त के (बतकुच्चन – 176) – Anjoria\nबात विजयादशमी के दिन के ह. ओह दिन कई जगहा मूर्ति भसान ले के झगड़ा फसाद हो गइल आ हम सोचे लगनी कि केकरा के अबर भा दुबर कहाव आ केकरा के जबर. बर अकेले होखे त बरगद के गाछ हो सकेला भा दुलहा. बाकिर अबर दुबर जबर के बर बल के बिगड़ल रूप ह. अबल बिगड़ के अबर हो गइल आ दुर्बल दुबर हो गइल. हालांकि दुबर के मतलब कई बेर पातरो जस होखेला. दुबला आ दुर्बल दुनू अलग अलग मतलब बतावेला. कवनो जरूरी ना होखे कि जे दुबला बा से दुर्बलो होखो. आ एहिजा हमरा घाघ के एगो कहाउत याद आ गइल. पातर दुलहा आ मोट मेहरारू के जोड़ी देख के घाघ का मुँह से निकल गइल कि ‘पातर दुलहा मोटी जोय. कहे घाघ रस कहाँ से होय?’ सुनते ऊ मेहरारू जबाब दिहलसि कि ‘घाघ दढ़िजरा अस कस कहे, पातर ऊँख बड़ा रस रहे.’ अब घाघ के कहाउत खेती से जुड़ल रहत रहुवे आ इहो खेतिए से जुड़ल बा तनिका घुमा के. हो सकेला कि बाद वाला बात बतावे खातिर घाघ पहिलका बात अइसहीं बना दिहले होखसु.\nबाकिर बतकुचना के संतोष कहाँ. ऊ त दुबर का फेर में दुबराइल जात बा. आजु देश में जे दुबर बा से जरूरी नइखे कि ऊ अबरो बा. कई जगहा त ऊ सोझे सोझी जबर हो गइल बा आ ओकर हर बात मानल मजबूरी बन गइल बा. अब एह बात के घाघ के कहाउत से जोड़ दीं त ई सब एह चलते कि पातर ऊँख बहुते रसगर होला. ओकरा से जतना रस देश चलावे वालन के मिलेला ओतना पनछुछुर सवाद देबे वाला मोटका ऊँख में ना मिल पावे. आ उपर से जस अलग से मिल जाला कि दुबरका के संरक्षण दिहल लोकतंत्र ला जरूरी होला. खैर जवन बोअब उहे नू काटब! जइसन चहलऽ हो कुटुम्ब, तइसन पवलऽ हो कुटुम्ब!\nजबर आ अबर से जुड़ल कुछ अउरीओ कहाउत बाड़ी सँ जवना में से कुछ के एहिजा दुहरावल बेजाँय ना कहाई. जर जोरू जमीन जबरदस्त के. जबरा मारबो करे आ रोअहूँ ना देव. अबर के जोरू भर गाँव देवर. बाकिर सबर कहाँ गइल. सबुर त सुनले बानी आ कुछ लोग गलती से सबुर के सबर कह देव त उ अलग बात बा. अबल से अबर भइल त सबल के सबर काहे ना बनल. सोचे वाली बात बा. ठीक ओही तरह कि हर जगहा सु माने बढ़िया होला आ कु माने खराब बाकिर तब कुँवर जी काहे कहाइल, सुँवर जी काहे ना. बुड़बक चिन्हाए ला? सबल खातिर बरियार कहि के काम चला लिहल गइल. अब ऊ सबल अपना बल से सबल होखो भा बर का इयारी से. बरियार के मतलब इहो भइल कि ना कि बरियार ऊ जेकर बर बा इयार! आ एह बरियार के महातम अतना बढ.गइल बा हमरा उलटा प्रदेश में कि ‘सईंया भए कोतवाल तब डर काहे’ वाला कहाउतो झूठ हो गइल बा. बरियार आवत बाड़े आ कोतवाले के धून के चल जात बाड़े! आ ई धून धुनिया वाला धून ह, संगीत के धुन ना. धूनी रमावे वाला धून के बात अलग बा. उहो त धुनबे करेला अपना प्रिय के आ ओही में रमल रहेला.\nहम त चलत बानी दियरीबाती आ छठ के शुभकामना देत. अब रउरो धून के देखीं कि का का धुना गइल बा आजु!\nPrevious Post: भोजपुरी के शान मालिनी अवस्थी के मिलल विश्व भोजपुरी सम्मान\nNext Post: दू गो डाक्टरी कविता


नाम में का धइल बा : बाति के बतंगड़ – 20 – Anjoria\nजनवरी 1, 2017 नाम में का धइल बा, बाति के बतंगड़\nनाम में का धइल बा. नाम कुछऊओ होखे, काम बढ़िया रहल त नाम होईये जाई आ काम खराब हो गइल त सगरी बनलो नाम खराब हो जाए से बचावल ना जा सकी. अलग बाति बा कि कई बेर कुछ लोग के लागेला नेकनेम ना त बदनामे सही, नमवा त हो जाई. आ कई बेर कुकर्मियनो के नाम सगरी दुनिया जान जाले.\nनाम के अउरो एगो खासियत होले कि नाम चलि जाव त ऊ संज्ञा से बदल के विशेषण हो जाले. टटका में केजरीवाल आ मोदी एकर सबले मजगर नमूना का रूप में देखल जा सकेला. एह लोगन के बड़का गुण-अवगुण के राखेवाला के एह विशेषणन से नवाजल जा सकेला. बाकि नाम के चरचा पर आगे बढ़ला से पहिले कुछ अउर नाम-चरचा क लीहल जाव.\nकुछ नाम अइसन बदनाम हो जाली सँ कि फेर केहु ओह नाम के इस्तेमाल ना कइल चाहे. जइसे कि रावण, जयचन्द, विभीषण, दुर्योधन वगैरह. शकुनी, द्रोपदी, कुन्ती, नारद जइसन नाम एह चलते सुने के मिल जाला कि एह लोग में कुछ गुण सराहे जोग रहल भा मानल गइल कि एह लोग के अवगुण से बेसी दमदार कुछ गुण ओह अवगुणन पर परदा डाल दिहलसि.\nअपना देश आ समाज में कुछ अइसनो नीति चलावे-बनावे वाला लोग रहल कि हमलावर आ आतंकी अत्याचारियन के नाम नवाजे जोग मान लीहल गइल. सिकन्दर, बाबर, अकबर, औरंगजेब, टीपू सुल्तान जइसन हमलावरन भा आतताइयन के महान बना दीहल गइल बाकि महाराणा प्रताप, राणा सांगा, कृष्णदेव राय जइसन लोगन के ओतना सम्मान ना दीहल गइल जतना के ऊ लोग हकदार रहल. जब विदेशी हमलावरन का सोझा देश के राजा हारत जात रहलें त विजयनगर के राजा कृष्णदेव राय आखिरी राजा रहलन जवन एह मुगल हमलावरन के राह में सबले बड़ बाधा बनि के खड़ा रहि गइल रहुवे. देश में अकबर आ औरंगजेब का नाम प बहुते कुछ मिल जाई बाकि राजा कृष्णदेव राय का नाम प एगो गलियो ना मिली कवनो शहर में.\nहद त ई रहल कि एह विदेशी हमलावरन के चरचा भइबो कइल त मुगल हमलावर कहि के, मुसलमान हमलावर कहि के ना. जबकि ई सगरी हमलावर कवनो कसर ना छोड़लें कि एह देश से हिन्दुवन के नामोनिशान मेटा दीहल जाव. ओहनी के लूटल गिरावल मन्दिरन प आजुवो मस्जिदन के मौजूदगी हिन्दुवन के रिगावे ला बचा के राखल गइल बा. अब एह माहौल में केहू अपना बेटा के नाम तैमूर राखो भा कैमूर एह पर विवाद ना उठा के ओह मानसिकता पर चिन्ता करे के चाहीं जवना चलते केहु अपना बचवन के नाम अइसनका लोग पर राखत बा.\nएगो समुदाय के अपराधीओ मराव त बखेड़ा खड़ा क दीहल जाई बाकि दोसरा समुदाय के निर्दोषो प होखे वाला अत्याचारन के अनदेखी क दीहल जाई. मीडिया ओकरा के चरचा जोग ना माने. आ अगर कवनो चैनल एह अत्याचार के देखावे बतावे के जुर्रत क लेव त ओकरा के निशाना प ले लीहल जाई. अलग बाति बा कि एही दोगलपन का चलते उपजल आक्रोश आजु देश के राजनीति के धारा आ धार दुनू बदल दीहले बा. केजरीवालन के कारनामा बहुते क्रान्तिकारी मान लीहल जाले बाकि मोदियन के हर काम के चोईंटा-चोईंटा नोच के देखल जाला कि कहीं त कवनो खोट मिल जाव.\nकुछ दुलरूआ बबुअन के केजरीवाल के – ढेला मार भाग चल – वाला रणनीति के नकल करे के कोशिश देखि के बुझाला कि काश ओकनी के केहु बता पाइत कि नकलो करे ला अकल के जरूरत होला. दोसरा तरफ अपना के सबले बड़का तीरंदाज माने वाला लोग गलतफहमी पाल लेला कि देश उनके भरोसे चलता. नेहरू जी मर गइलन, पटेलो जी मर गइलन आ अइसनका में उनुको तबियत खराब हो गइल त देश के का होखी. अब अइसन चिन्ता में डूबल लोगन के असलियत जनतो बूझे लागल बिया, एह लोग के बड़का चिन्ता आजु का दिने इहे होखल जाल बा.


भोजपुरी: सातु के सोन्ह सवाद आ सत्यों, पढ़ीं का बा एकर दास्तान - i7 News\nHome Pradesh Uttar Pradesh भोजपुरी: सातु के सोन्ह सवाद आ सत्यों, पढ़ीं का बा एकर दास्तान\nहरेक साल बेगर कवनो फेरबदल आ बदलाव के चौदह अप्रैल के दिन भूत दर्शन परब का रूप में मनावल जाला। आजु का दिने भगवान भास्कर मर्द राशि में दाखिल होलन। एह से तिलक, बियाह, जनेव वगैरह के शुभ मुहूर्त शुरू हो जाला आ अशुभ सूचक खरवांस खाम हो जाला। बाकिर एह शुभ बदलाव के जसन व्हिम-व्हिम के व्यंजन आलाप बनाके ना कइल जाला। आजु के दिन त सातू के महातम के दिन ह। एकरो एगो वैज्ञानिक कारन बा। मीन से मकर में आइल शुरुज के तासीर में तपिस आ जाला आ ऊ धरती पर अंगार बरिसावल शुरू क। देलन। ओह पर्याप्त तन के तोड़ हऽ सातु।\nएकरा जरि में बा कुदरत से मिलल नवान्न के पूजन आ सेवन।\nरबी के फसिल में दलहन के महत्वपूर्ण भूमिका होला। ओहू में बहुउँती होखेला बूंट (चना)। बूंट के साग, कचरी, घुघुनी, होरहा का बाद जब पाकल फसिल कटाइला, दवंइला पर अनाज घेरे आवेला, त बुंट, जौ, लेआरी के घोनसारी में भूंजय समतजेरा सातु पिसाला। बगिया से आम के टिकोड़े तूरिके आवेला। पिआजुओ कोड़ाके नए-नए घर में आ गइल रहेला।\nफेरु आम के चटनी आ पिआज़ का संगें सातू सानिके खाए के सवाद के का कहनाे के! लिबरी घोरीं, पिंड़ी गटकीं भा घोरुआ बनाके पिउ, एकरा ठढा तासीर के का कहनाे के! सातु खियाला पर खूब पियासिओगेसी आ पानी पीत रहिबो, त लूला नागेइ। आम के पकाके पन्नो बनाके गरमी से निजात पा सकेनीं आ बगली में पिआज़ो रा राणे गरमात मौसम से मुकबिला कऽ संभवनीं।\nबाकिर सत की खोज के सातू अइसहीं ना खाइल जाला। पहिल होत फजीरे गंगा में भा अउर गाँव की नदी, पोखरा, कुंड में नहाके शुरुजदेव के जलाशयल जाला, फेरु नवका गूर, घीव में जौ के सातु मीरिक भगवान भगवान भास्कर आ ग्रामदेवता की पूजा पूजा जा रही है। गरीब-गुरबा आ ज़रूरतमंद के दान -दछिना दियाला.ओकरा बाद जाके सातू, आम के चटनी आ पिआज़ के नेवान कइल जाला।\nसातु के गंवई जनजीवन से चोली-दामन के नेह-नाता होला। सत और नाभि सातु के महिमा बन्द के दिन होला। किछु साल पहिले नवहि लोगन में ई गीतिओ खूब मसला भइल रहे-\nबलिया जाइहिया, हम लेले जाइहऽ\nकोरा में बियाठीक\nसतुअवा गुलाअइहऽ हो करेजौ!\nनवान्न बूंट आ ओकरा से बनल दाल आ सातु के सवाद का कबो भुलाईल जा सकेला? एकरा दाल से बनल दलपूरी के नॉन लेते मुंह में पानी आ जाला। सातु के गुन के त बखान कइले ना हो सके-\nतोर गुन गूथिभूमि!\nभोजपुरियन के पहिचान लिट्टी-चोखा से होला, जवन फुटेहरी का रूप में देस-दुनिया में सराहल जाला। अगर तवा पर बनाईं, त सातू भरल मकुनी कहाई। किछु लोग भोजपुरिया समाज के सातूखोर कहिके रिगावेला, बाकिर इहे सातूखोर हर जगहा\nआपन बल-बेंवत-हुनर के सपने देखाके सैम केहू के नतमस्तक कऽ देलन। आजु काल्ह पेट के तमाम बेरी, गैस्ट्रिक, चीनिया रोग में राम बान इलाज सातू के घोरल लस्सी से होला।\nसोचीं, पुरनकी पीढ़ी कथान निफिकिर होके जात्रा पर निकल जात रही ।बस, कान्ह प झुलत रही गमछी में सातू। जहन्न् भूख भूखि लागत, इनार-पोखरा भा चांपाकल का लगे बइठिके गमछिए में सातु सना जात आ रहे एक ही भर पानी पीके कवन गांछ का नीचे गमछे बिछे सुइत रहे। अगर गमछी में सातू कंकट खा हवा बहेगे आ किछु सातु उधिया जाऊ, त लोग हंसी करत ओके पितरन के चढ़ा देउ। फेरु त ई कहाउत मसला हो गइल-‘उधियाल सातू\nपितरन के! ‘\nसत और खुशहाली के परब ह। एह में नमन आ आभार परगट कइल जाला-प्रकृति का प्रति, नदी-ताल-पोखरा का प्रति, भगवान भास्कर का प्रति, धरती माई का प्रति आ अनाज उपजावे किसान-मजूर का प्रति।\nशुभ के सिरीगनेस के प्रस्थान बिंदु हत्था, जवन सरधा भाव के सूचक होला आ ई निकृष्टतो में आनंद आ पौष्टिकता के भान करावेला। परंपरा आ लोकसंस्कृति के जियार थाती हत्था, जवना के अपना आ जोगा के सामाजिक समरसता के सहज-सरल रूप आउर हरदम बनावटीपन से दूर जमीनी जुड़ाव के संकलप लिहल जा सकला। (लेखक भगवती प्रसाद द्विवेदी वरिष्ठ साहित्यकार हैं)\nPrevious articleवित्त मंत्रालय: सार्वजनिक प्रस्ताव के जरिए कोरोना काल में भी दोगुना जुटाया पैसा\nNext articleयूपी पंचायत चुनव: चंदौली की छात्रा कामना ने दिग्गजों को दी चुनौती, जिला पंचायत सदस्य के लिए भरत अखाड़ा


‘‘बीवी नं०-1’’ के शानदार ओपनिंग – Anjoria\nभोजपुरी सुपरस्टार निरहुआ आ हॉट गर्ल मोनालिसा अभिनीत भोजपुरी फिलिम ‘बीवी नं०-1’ पिछला शुक के बिहार के 70गो सिनेमाघरन में रिलीज भइल आ एकरा शानदार ओपनिंग मिलल बा. रिपोर्ट बा कि सगरी जगहा से हाउसफुल से डबल क्लेक्शन बटोराइल बा. कई जगहा त ई रिकार्ड बनवले बा.\nहँसी आ बढ़िया संगीत से भरल एह पारिवारिक मनोरंजक फिलिम के देखे ला मेहरारू आ लइकी सभ अपना पूरा परिवार संगे आवत बाड़ी. पहिला बेर निरहुआ के कइल कॉमेडी एह फिलिम में देखे के मिलत बा आ देखेवालन के ऊ किरदार बहुते पसन्द आवत बा. मोनालिसो के अभिनय के जम के सराहल जात बा.\nदपर्ण मूवीज के बैनर तले बनल निर्माता दिनेश अग्रवाल, सुनील जैन आ सुशील जैन के एह फिलिम के निर्देशक अजीत श्रीवास्तव बाड़ें. मुख्य भूमिका में निरहुआ, मोनालिसा, अपूर्वा बिष्ट, आशा तिवारी, अनुप अरोड़ा, रश्मि श्रीवास्तव, प्रकाश जैस आ संजय पाण्डेय बाड़े एह फिलिम में.


रिंकू घोष – Anjoria\nTag: रिंकू घोष\nअक्टूबर 9, 2014 Editor\nभोजपुरी के अव्वल अदाकारा रिंकू घोष के सगाई कुछ दिन पहिले ओमान में पेप्सीको कंपनी के एगो अधिकारी अभिजीत दत्ता राॅय का संगे हो गइल. एह खबर के पुष्टि उनकर…\nभोजपुरी सिनेमा के नंबर वन अदाकारा रिंकू घोष के जलवा एह घरी बिहार में खुब चलत बा. उनकर फिलिम ‘खून भरी मांग’ के दर्शक अपना सिर माथे ले लिहले बाड़े.…\nभोजपुरी सिनेमा के अवल्ल अदाकारा रिंकू घोष के फायर ब्रांड एक्शन देखे के मिले वाला बा फिलिम ‘औरत खिलौना नहीं’ में. फिलिम में मनोज तिवारी के नायिका के किरदार निभावत…\nमनोज तिवारी आ रिंकू घोष के जोड़ी फेरू बनल\nभोजपुरी मेगा स्टार आ भाजपा सांसद मनोज तिवारी अउर भोजपुरी सिनेमा के अव्वल अदाकारा रिंकू घोष के जोड़ी के भोजपुरिया दर्शक हमेशा पसंद कइले बाड़न. पहिला बेर ई जोड़ी सामने…\nजुलाई 9, 2014 Editor\nभोजपुरी सिनेमा के नंबर वन नायिका रिंकू घोष के चाहे वालन के तादाद हर जगहा बा. सीतामढ़ी में अपना फिलिम ‘नागपंचमी’ के शूटिंग करे चहुँपल रिंकू घोष के देखे ला…\nभोजपुरी सिनेमा के नंबर वन अदाकारा रिंकू घोष अब अउरी सेक्सी बन गइल बाड़ी. पिछला दिने ‘हथियार’ फिलिम के सेट पर जेही रिंकू घोष के देखल सभकर इहे कहना रहुवे.…


(अतवार,6नवंबर)\nदिल्ली के मुख्यमंत्री शीला दीक्षित स्कूलन के ‘तम्बाकू मुक्त क्षेत्र’ बनावे खातिर अतवार का दिने एगो कैंसर जागरूकता रैली के झंडी देखा के रवाना कइली.\nभठियरपन का मुद्दा पर संप्रग अध्यक्षा सोनिया गांधी के चुप्पी पर भाजपा नेता आडवाणी के तल्ख टिप्पणी पर दिग्विजय सिंह सवाल कइले बाड़न कि कहीं आडवाणी के भुलाये के बेमारी त नइखे हो गइल.\nसर्वोच्च न्यायालय परिसर में साइकिल चोरी कर के भागत एगो बीस साल के आदमी के पुलिस गिरफ्तार कर लिहलसि.\nमध्य प्रदेश के उज्जैन रेलवे स्टेशन के प्लेटफार्म संख्या दू पर स्थित कैंटीन में गैस सिलिंडर में विस्फोट का चलते बाद आग लाग गइल जवना से टिसन पर अफरातफरी मच गइल.\nपश्चिम बंगाल के सरकारी अस्पताल में एगो चिकित्सक ड्यूटी का दौरान शराब का नशा में मिलला पर निलम्बित कर दिहल गइल आ ओकरा खिलाफ केस दर्ज कर लिहल गइल.\nभाजपा नेता लालकृष्ण आडवाणी के जनचेतना यात्रा अतवार का दिने गुजरात चहुँपल जहाँ उनुका स्वागत के बढ़िया इन्तजाम मुख्यमंत्री नरेंद्र मोदी कइले. सभा के दुनु जने संबोधित कइले. कुछ मीडिया के कहना बा कि मोदी के स्वागत सिमसिमाह रहल.\nनिर्वाचन आयोग उम्मीदवारने के दिहल जाये वाला चुनाव चिह्न सूची से रोडरोलर के हटावे के निर्देश दिहले बा. हरियाणा जनहित कांग्रेस के आवेदन पर आयोग ई फैसला लिहलसि जेकर चुनाव चिह्न रोडरोलर ह.\nसीबीआई जाँच में खुलासा भइल बा कि लापता भँवरी देवी के संबंध निलम्बित मंत्री महिपाल मदेरणा का अलावे तीन गो दोसरो मंत्रियन से रहुवे.\nअतवार का दिने दिल्ली पुलिस मुख्यालय के उड़ावे के झूठ फोन कॉल का बाद मुख्यालय भवन में पूरा जांच पड़ताल कइल गइल.\nहिमाचल प्रदेश में पिछला महीना दुर्घटनाग्रस्त भइलहुए मिग-29 लड़ाकू विमान के पायलट के लाश के अवशेष मिलला का बाद ओकरा मौत के पुष्टि हो गइल.\nमध्य प्रदेश के छिंदवाड़ा में एगो बैंक अधिकारी आ ओकरा प्रेमिका के धारदार हथियार से हत्या कर दिहल गइल बा. हत्यारन के कवनो सुराग नइखे मिलल.\nकांग्रेस के महासचिव दिगविजय सिहं के कहना बा कि अन्ना हजारे के कुछ लोग अपना मतलब खातिर इस्तेमाल करत बा.\nदोसरा के बखिया उधेड़े वाला मीडिया प्रेस काउंसिल ऑफ इंडिया के अध्यक्ष न्यायमूर्ति मार्कण्डेय काटजू के टिप्पणी से छनछना गइल बा.\nहरिद्वार में आयोजित गायत्री महाकुँभ देख के केंद्र आ राज्य सरकार के मंत्री लोग मान लिहल कि सरकारन के भीड़ प्रबंधन के कला एह ‘गायत्री महाकुम्भ’ के आयोजकन से सीखे के चाहीं.\nदिल्ली में कुर्बानी के बकरा डेढ़ लाख में बिकाइल. हालांकि पिछला साल एगो बकरा साढ़े चार लाख में बिकाइल रहुवे. कहल जाला कि दू भा चार दाँत वाला बकरा कुरबानी खातिर सबले बेहतर होले जबकि छह दांता वाला बकरा एह काम खातिर बूढ़ आ बेकार होलें.\nइंडिया अगेंस्ट करप्शन के कार्यकर्ता अरविंद केजरीवाल के नागपुर में एगो बईठक में करिया झंडा देखावल गइल जवना का बाद केजरीवाल के समर्थक झंडा देखावे वालन के धून दिहलन.\nमध्य प्रदेश में सत्तारूढ़ भारतीय जनता पार्टी (भाजपा) के हरदा नगर पालिका अध्यक्ष पद का चुनाव में हार मिलल बा. कांग्रेस के संगीता बंसल भाजपा के साधना जैन के 117 वोट से हरा दिहली. हालांकि 30 वार्ड में 20 गो भाजपा जीतल बिया.\nनाइजीरिया में इस्लामिक उग्रवादियन के हमला में कम से कम 69 लोग के जान चल गइल बा. एह हमला के संयुक्त राष्ट्र सुरक्षा परिषद घोर निन्दा कइले बा.\nसैकड़ों लीबियाई लड़ाका शनिचर का दिने राजधानी त्रिपोली में प्रदर्शन कर के सत्ताधारी राष्ट्रीय अंतरिम परिषद से तनखाह मँगले.\nदुनिया के सबले बड़हन रक्षा सौदा से भारत के इंकार कर दिहला का बाद अमेरिका अब दोसर रक्षा सौदा हासिल करे खातिर भारत के लुभावे के कोशिश करे में लागल बा.\nराष्ट्रपति रहल अब्दुल कलाम के कहना बा कि तमिलनाडु में तिरुनेलवेली जिला में बने वाला कुडनकुलम परमाणु परियोजना पूरा सुरक्षित होखी आ एकर बनल लोग का फायदा में रही.\nसंयुक्त राष्ट्र के एगो विशेषज्ञ के कहना बा कि आपदा का चलते भारत के हर साल 86,000 करोड़ रुपिया के नुकसान हो जाला.\nशाहरुख खान के कंपनी के फिल्म ‘आलवेज कभी कभी’ से अपना फिल्मी करियर के शुरूआत करे वाली बॉलीवुड अभिनेत्री जोआ मोरानी के एगो नया फिल्म खातिर साइन कइल गइल बा जवना के निर्देशन श्याम बेनेगल करीहें.\nसलमान खान अभिनीत फिल्म ‘गर्व’ के सात साल बाद अभिनेता-निर्देशक पुनीत इस्सर फिल्म ‘आई एम सिंह’ के निर्देशन का साथ फेर से वापसी करत बाड़न. ई फिल्म विदेश में रहे वाला भारतीयन का साथे होखे वाला भेदभाव आ नस्लवाद पर आधारित होई.\nफिल्म निर्देशक शुभ मुखर्जी के पहिला फिल्म ‘शक्ल पे मत जा’ न्यूयार्क में नौ नवम्बर से होखे वाला दक्षिण एशियाई फिल्म महोत्सव में देखावल जाई.\nशर्मिला टैगोर आ शाहरुख खान 17वां कोलकाता फिल्म महोत्सव के उद्घाटन करीहें जवना के शुरुआत 10 नवम्बर से होखी.\nबॉलीवुड अभिनेता अर्जुन रामपाल के कहना बा कि उनुका अपना टेलीविजन शो ‘लव टू हेट यू’ के शूटिंग लेके घबराहट होत बा काहे कि उनुका खातिर ई नया अनुभव बा.\nअतवार का दिने भारत वेस्ट इंडीज के पहिला टेस्ट में टॉस जीत के वेस्ट इंडीज पहिले बल्लेबाजी करे के फैसला कइलसि आ खेल खतम होखे का बेरा पाँच विकेट का नुकसान पर 256 रन बना लिहलसि. आजु अतवार होखला का बावजूद फिरोज शाह कोटला मैदान दर्शकन के बाटे जोहत रह गइल.\nकबड्डी विश्व कप में भारत के लगातार तिसरकी जीत आस्ट्रेलिया के हरा के मिलल.\nकैच बिहाइन्ड द विकेट लेबे में महेन्द्र सिंह धौनी देश के सबले सफल विकेट कीपर बन गइल जब ऊ विकेट का पीछे 200 कैच ले लिहलन. एहसे पहिले सैयद किरमानी के रिकार्ड 198 कैच लिहला के रहुवे.\nरणजी ट्रॉफी में दिल्ली आ हरियाणा के मैच अतवार का दिने ड्रॉ हो गइल. आ मुम्बई रेलवे के दस विकेट से हरा दिहलसि.


आदि शंकराचार्य के अमर योगदान – Hum Bhojpuria\nआदि शंकराचार्य के अमर योगदान\nएमे कौनो दू राय नइखे कि आदि शंकराचार्य सनातन धर्म के एने-ओने छिंटाइल विचारधारा के एकीकरण क दिहले। उनकर जनम केरल के मालाबार इलाका के कालड़ी गांव में नंबूदरी ब्राह्मण परिवार में भइल रहे। पिता- शिवगुरु आ माता- आर्याम्बा परम ईश्वरभक्त रहे लोग। शंकराचार्य के जन्म सातवीं शताब्दी के मानल जाला। बाकिर एगो मान्यता बा कि उनुकर जनम 508 ईसा पूर्व आ मृत्यु 474 ईसा पूर्व भइल रहे। त हमनी के एकरा पर ढेर सोचला के जरूरत नइखे। ईहे मानि के चलेके बा कि आदि शंकराचार्य ईश्वर के एगो अवतार रहले। काहें से कि ऊ सिरिफ 32 साल के आयु तक जियले। एही बीच में ऊ अद्वैत वेदांत के ठोस आधार बना दिहले, विविध विचारधारा के एकीकरण कइले, उपनिषद आ वेदांत के सूत्र के व्याख्या कइले, बिसेस रूप से ईश, केन, कठ, प्रश्न, मुंडक, मांडुक्य, ऐतरेय, तैतीर्य, वृहदारण्यक आ छांदोग्य उपनिषद के विलक्षण भाष्य लिखले, ब्रह्मसूत्र के व्याख्या कइले, चारो दिशा में चार गो पीठ- ज्योतिष्पीठ (बद्रीनाथ, उत्तराखंड), गोवर्धनपीठ (पुरी, उड़ीसा), शारदापीठ (द्वारका, गुजरात), आ श्रृंगेरीपीठ (मैसूर, कर्नाटक) में स्थापित कइले। एकरा अलावा ऊ दसनामी (दस प्रकार के) संप्रदाय बनवले, जवना के नांव ह- गिरि, पर्वत, सागर, पुरी, भारती, सरस्वती, वन, अरण्य, तीर्थ आ आश्रम। एही से उनुका के ढेर लोग भगवान शिव के अवतार भी कहेला।\nआदि शंकराचार्य के जनम के लेके एगो बड़ा रोचक प्रसंग बा। कहल जाला कि माता आर्यांबा आ पिता शिवगुरु के कई साल ले कवनो संताने ना भइल। लागत रहे कि अब माता आर्याम्बा बिना संताने के रहि जइहें। घर के लगिए एगो शिव जी के मंदिर रहे। दूनो परानी ओही मंदिर में पूजा आ ध्यान करे बइठि गइल लो आ ठानि लिहल लो कि जब तक भगवान शिव के पुत्र पैदा होखे खातिर आसिरबाद ना मिली ऊ लोग ओहिजा से टस से मस ना होखिलो। चाहे मृत्यु काहें ना हो जाउ। त कहल जाला कि भगवान शिव कृपा सिंधु हउवन, किरपा के सागर। एह दूनो परानी के बिना खइले-पियले कठिन तप देखि के शिव जी के मन पसीज गइल। ऊ प्रकट हो गइले आ कहले कि बर मांग लोग, का चाहीं। कहाला कि भगवान के सब मालूम रहेला कि के का चाहता। बाकिर उनुकर लीला अइसन ह कि ऊ भक्त के मुंह से ओकर कामना सुने के चाहेले। त शिवगुरु जी कहलन कि प्रभु, हमनी के कौनो संतान नइखे। किरपा करीं आ एगो पुत्र प्राप्ति के आशिरबाद दे दीं। भगवान शिव कहले कि तोहरा लोगन के लइका होखी। बाकिर एगो शर्त बा- तू ढेर उमिर के लइका चाह तार त ऊ बुद्धिमान ना होखी। कम उमिर के लइका होई बाकिर ऊ परम बिदवान होखी। कइसन लइका चाह तार। शिवगुरु स्वयम परम विद्वान रहले, उनुकर माता भी विद्वान रहली। तुरंते कहले- प्रभु, कमे उमिर के लइका दीं, जवन परम विद्वान होखे। तब माता आर्याम्बा के कोख में आदि शंकराचार्य आ गइले। बाकिर उनुका जनम के कुछए महीना बाद पिता शिवगुरु के देहांत हो गइल। जनम के पहिले शिवगुरु अपना मेहरारू आर्याम्बा के वेद-पुराण के पवित्र प्रसंग आ धार्मिक, आध्यात्मिक कथा सुनवले ताकि आदि शंकराचार्य के कान में ई कुल बाति जाउ। आदि शंकराचार्य के आठ बरिस उमिर भइल त उनुका वेद, पुराण, उपनिषद आदि के परम ज्ञान हो चुकल रहे। उनुका मन में परम वैराग्य के भाव उठल। ओही घरी ऊ अपना महतारी से आज्ञा ले के गुरु के खोज आ साधना खातिर घर छोड़ि दिहले।\nउनुकरा संन्यास लिहला के भी एगो कहानी बा। घर का लगे अलवाई नदी बहत रहे। ओही में माई-बेटा नहाए गइल लोग। अचानके आदि शंकराचार्य के एगो गोड़ मगरमच्छ पकड़ि लिहलसि। उनुकरा माई के त जइसे पराने निकलि गइल। ऊ रोए लगली। त आदि शंकराचार्य कहले कि ए माई तूं हमरा के संन्यास के आज्ञा दे देबू त ई मगरमच्छ से बांचे खातिर हम प्रार्थना कर सकतानी। माई कहली कि ठीक बा। तू संन्यास ले लीह। बाकिर तोहार जान बांचि जाउ। ज्योंही माई संन्यास के आज्ञा दिहली, मगरमच्छ आदि शंकराचार्य के गोड़ छोड़ि दिहलस। लोग कहेला कि भगवाने मगरमच्छ के रूप में आइल रहले।\nआदि शंकराचार्य गुरु के खोज में निकलले त उनुका मन में गहिर आस्था रहे कि गुरु जरूर मिलिहें। ऊ पैदले, नंगे पैर जगह-जगह भ्रमण कइलन। कठिन खोज के बाद आखिरकार हिमालय के बद्रीनाथ के एगो आश्रम में गुरु गोविंद भगवत्पाद से भेंट होइए गइल। आदि शंकराचार्य के बुझा गइल कि ईहे हमार गुरु हउवन। गुरु पुछले कि तूं के हव। आदि शंकराचार्य कहले कि एह शरीर के पिता के नाम शिवगुरु ह। बाकिर हम के हईं, ईहे जाने खातिर हम रउवां शरण में आइल बानी। विनम्र प्रार्थना बा कि हमरा के शिष्य बना लीं। गोविंद भग्वतपाद जी जानत रहले कि ई हमार शिष्य के लायक लइका बा। ओह दिन से आदि शंकराचार्य ओह आश्रम के निवासी हो गइले आ अद्वैत दर्शन के शिक्षा प्रारंभ हो गइल। शिक्षा पूर्ण भइल त ई देश भर के भ्रमण कइलन आ जगह-जगह आपन चेला (शिष्य) बनवलन। बनारस में मंडन मिश्र जइसन विद्वान के शास्त्रार्थ में हरा दिहलन आ उनका के आपन चेला बनवलन।\nएक बार के बात ह कि आदि शंकराचार्य गंगा में नहा के अपना चेला लोगन के साथे वापस आवत रहले। सामने से एगो मइल-कुचइल चांडाल चारि गो कुकुर ले के आवत रहे। चेला कहलन स कि चांडाल रास्ता से हटि जा, हमनी के गुरु जी गंगा असनान क के आवतारे। चांडाल सामने आके ठिठकि के रुकि गइल। कहलसि कि हमरा देहि के रउवां सब चांडाल कहतानी। बाकिर हमार आत्मा त ओइसने बा जइसन राउर बा। त केकरा के हटे के कहतानी, देह के कि आत्मा के? रउवां सब त विद्वान हईं सभे। आत्मा पवित्र ह। आदि शंकराचार्य के लागल कि ई कौनो साधारण व्यक्ति ना ह। ऊ तुरंते हाथ जोड़ि के चांडाल के प्रणाम कइले आ कहले कि महाराज रउवां के हईं, रउवां निश्चय रूप से मनुष्य के रूप में कौनो देवता हईं। ई सुनते चांडाल भगवान शिव के रूप में बदलि गइल। भगवान शिव के गुरु आ चेला लोग चरण छुअल लोग आ धन्य भइल लोग। चारि गो कुकुर चारि गो वेद के रूप प्रकट भइलन स।\nशंकराचार्य के आनंद के कौनो ठेकाना ना रहे। शिव जी कहलन कि तोहरा के हम आसिरबाद दे तानी कि तू ब्रह्मसूत्र पर भाष्य लिखब। तब तक ले ऊ भगवत् गीता पर भाष्य लिखि चुकल रहले। त ब्रह्मसूत्र पर भाष्य लिखत के बेरी एगो अउरी घटना भइल। नदी से नहा के आदि शंकराचार्य वापस लौटत रहलन त एगो साधु उनुका से ब्रह्मसूत्र के एगो श्लोक के अर्थ पुछलसि। आदि शंकराचार्य ओकर अर्थ बतवलन। एह पर ऊ साधु उनुका से शास्त्रार्थ करे लागल। आठ दिन ले शास्त्रार्थ भइल। शंकराचार्य के लागल कि ई कौनो साधारण साधु ना हउवन। ऊ हाथ जोड़ि के प्रार्थना कइलन कि रउवां आपन असली परिचय दीं। रउवां के हईं? तब पता चलल कि ऊ ब्रह्मसूत्र के रचयिता वेदव्यास हउवन। आदि शंकराचार्य के त आनंद के ठेकाना ना रहे। वेदव्यास उनुका के कहले कि तू हमरा ब्रह्मसूत्र के सही-सही व्याख्या कर रहल बाड़। जा तोहरा के हमार आशीर्वाद बा।\nआदि शंकराचार्य सचहूं ईश्वर के अवतार रहले। उनुका बारे में जेतना लिखाउ कमे कहाई। कहल जाला कि ऊ 262 से ज्यादा ग्रंथ लिखले बाड़े। हमनी के धन्य बानी जा कि ओह धरती पर जनम लेले बानी जा जहां परम पवित्र ईश्वर के अवतार आदि शंकराचार्य के जन्म भइल रहे। अंत में 32 बरिस के उमिर में ऊ केदारनाथ में आपन शरीर छोड़ि दिहले, महासमाधि में लीन हो गइले।\n« भाषा-साहित्य-संस्कृति के मोती: मोती बीएभगवान छपरफार »


बैंक में पैन आ आधार जमा करावे के समय सीमा बढ़ि गइल – टटका खबर\nनयी दिल्ली 31 मार्च (वार्ता). बैंक खाता से पैन नं आ आधार कार्ड जोड़वावे के समय सीमा केन्द्र सरकार अब बेमियादी समय ले बढ़ा दिहले बिया.\nवित्त मंत्रालय आजु बतवलसि कि एह बारे में सुप्रीम कोर्ट के फैसला आ गइला का बादे ओकरा हिसाब से नया तारीख बतावल जाई.\nआजु जारी भइल वित्त मंत्रालय के अधिसूचना में कहल गइल बा कि सुप्रीम कोर्ट बैंक खातन के आधार से जोड़े के समय सीमा तबले बढ़ा दिहले बिया जब ले ऊ एहपर आपन फैसला नइखे सुना देत. एही से सरकारो ओही हिसाब से फैसला कइले बिया कि अदालत के फैसला अइला का बादे नया समय सीमा बतावल जाई.\nजान जाईं कि आधार का फेरा में बहुते लोग के गड़बड़झाला सामने आ गइल बा आ जे लोग के गड़बड़ झाला अबहीं ले उघार नइखे भइल ऊ लोग चाहत बा कि उनुकर मामिला धराव ना आ ऊ आपन गड़बड़झाला जारी राख सकसु. हमरा लागेला कि जेही आधार के विरोध करत बा ओकरा तिजोरी भा पेट पर बरियार लात लागल बा आ एही से ऊ लोग बेचैनो बेसी बा.\nTags: आधार, खाता, पैन


भोजपुरी के विकास खातिर रउरा सभे आगे आई , भोजपुरी के गँवारू भाषा जनि बनाईं | Bhojpuriya Byar\nHome आँचलिक साहित्य भोजपुरी के विकास खातिर रउरा सभे आगे आई , भोजपुरी के गँवारू भाषा जनि बनाईं\nभोजपुरी के विकास खातिर रउरा सभे आगे आई , भोजपुरी के गँवारू भाषा जनि बनाईं\nशैलेश कुमार पाण्डेयFeb 14, 2020आँचलिक साहित्य0\n(शैलेन्द्र प्रताप शाही, प्रबंध संपादक )\nभोजपुरिया बयार मासिक पत्रिका के माध्यम से हमनी के लगतार तिसरका अंक रउरा लोग के बीच में लेके आवत में हमनी के पूरा टीम सहित हजारो पाठक लोग के बड़ी ख़ुशी हो रहल बा . ऐह ख़ुशी के साथे कुछ दुःखवाला बात बा .आज कुछ लोग तनी ज्यादा हाई – फाई हो गईल बा . ओकरा आपन मात्रभाषा भोजपुरी बोले में भी बड़ा शर्म महसूस हो रहल बा . हमार अईसन लोग से हाथ जोड़ के निहोरा बा की रउरा लोग हमनी के मात्रभाषा भोजपुरी के ग्वाररन के भाषा कह के अपना भोजपुरी के अपमानित मत करी लोग . भोजपुरी भाषा ही ना बल्कि एगो संस्कृति भी हवे . एतना मजबूत कवनो संस्कृति नईखे . अपना सभ्यता संस्कृति के बचावे खातिर भोजपुरी के रउरा लोग मिलजुल के आगे बढ़ाई लोग . हमनी के अपना महतारी आ बाप के बहुत बड़का करजा के रूप में भोजपुरी भाषा भी बा . हमनी के जन्म के बाद से सबसे पहिले भोजपुरिए बोले के सिखले बानी जा .ओकरा बाद से हिंदी तब अंग्रेजी औरो दोसर भाषा सिखले बानी जा . एहिसे हमार रउरा लोग से निहोरा बा की भोजपुरी के आगे बढ़ावे खातिर रउरा लोग आपन योगदान दी लोग . रउरा कही रही बाकिर भोजपुरी में बोली , भोजपुरी में लिखी , भोजपुरी में पढ़ी तब जाके हमनी के भाषा के मजबूती मिली . जब हमनी के टीम के लोग पत्रिका के वार्षिक सदस्यता बनावे खातिर अपना समाज के निमन ओहदा पर पढ़ल लिखल लोग के लगे गईल तब कुछ लोग इहे कहल कि भाग भोजपुरी पढ़ले का होई इ त ग्वारन के भाषा हवे . भोजपुरी के गँवारू भाषा बनावे प उतारू लोगनो से हमरा बहुत शिकायत बा. बोली से भाषा तक पहुँचे में भाषा के (मोटामोटी) एकरूपता काम आवेले आ ओकरे कारन मानकत्व मिलेला, हालाकि अंतर्राष्ट्रिओ स्तर का भसन में ई गुन नइखे मिलत. बाकिर, एह दौरान जवन बात सबसे अधिक महत्त्वपूर्ण होले ऊ ह “भाषा के स्तरीयता का प्रति सचेष्टता”. लगातार लागल रहे के परी एह पुनीत कार्य में, एकरा सङहीं समय का सङहूँ चलेके परी. वक्त का प्रवाह से भाषा का प्रवाह के अलग नइखे कइल जा सकत. लोकप्रिय आ सहज आगत देशी-विदेशी शब्दन के अपनावलो ओतने जरूरी बाटे ना त भाषा से सहजता गायब हो जाई. समय का साथ चले में कई गो चीजन के छूटि जाए के खतरो भी रहेला बाकिर ओतना मोह त बाद क के चलहीं के परी. एहसे सहज बोलचाल में आ रहल अलग भसन का शब्दन पर नाक-भौं मति सिकोरीं, भाषा के गँवारू बनावे खातिर कोपभवन में मति चलि जाईं. जब ढेर लिखाए आ बोलाए लागी त कई गो शब्द आपन रूप बदलि दीहें स. इंतजार कइल जाउ. हमनी के ज्यादा से ज्यादा ध्यान लिखे आ बोले पर रहेके चाहीं.\nहिंदी के कुछ तथाकथित विद्वान एह घरी भोजपुरी पर आपन-आपन ब्रह्मास्त्र चलावे में लागल बा लोग. ऊहन लोग में ई डर समा गइल बा कि भोजपुरी के जहाँ संविधान का आठवीं सूची में जगह मिलल कि हिंदी सतनास के गइलि. उहाँ सभ के गणित विषय ढेर प्रिय हो गइल बा. बड़ा नीमन फर्मूला निकलले बानी सभे – “भोजपुरी दू डेग आगे त हिंदी दू डेग पाछे.” अतने ना, उहाँ सभ भोजपुरी के ‘बोली’ बतावहुँ पर तनी ढेरे अध्ययन क लेले बानी.अब उहाँ सभ के के बताओ कि जवन आजु मानक हिंदी बिया, तवन पहिले ‘खड़ी बोली’ रहे आ हाँ खा तक सधारन जनता में ‘खड़ी हिंदी’ का नाँव से जानल जात रहे. भारतेंदुओ युग में गद्य के भलहीं शुरुआत हो गइल रहे बाकिर कविता त काफी बाद में, ऊहो टुक-टाँइ टुक-टाँइ लिखाए शुरू भइल. हिंदी के ई सरूप बनल द्विवेदी युग में, जबकि ओकरा पहिले तुलसी के अवधी, सूर के ब्रजभाषा अउर कबीर के भोजपुरी आम जन में प्रतिष्ठित रहली सन. साँच त ई बा कि एहिजा भाषा विज्ञान के कवनो जरूरते नइखे, एहिजा इतिहासे के चरचा ईमानदार चरचा कहाई. हर भोजपुरिया का भीतर अपना राष्ट्रभाषा हिंदी खातिर अशेष सम्मान आ प्यार बाटे. भोजपुरी हमनी के मातृभाषा हटे. हिंदी के मजबूती का नाँव पर भोजपुरी के घवदाह कइल कवनो चल्हाकी के काम ना कहाई.\nPrevious Postबॉक्‍स ऑफिस पर लैला बनके भोजपुरी हीरोइन अक्षरा मचवली धमाल Next Postनानी की आगे ननीअउरे के बखान


जनमत के धड़कन जाने वाला रामविलास पासवान के निधन – टटका खबर\nOct 9, 2020 रामविलास पासवान\nपचासो से अधिका साल राजनीति में धुरंधर रहल आ छह गो प्रधानमंत्रियन के सरकार में मंत्री रहल रामविलास पासवान के काल्हु बियफे का दिने हृदय रोग से निधन हो गइल. अबहीं पिछला शनिचर के उनुका हृदय पर शल्यक्रिया कइल गइल रहुवे बाकिर ऊ एह बीमारी से छुटकारा ना पा सकलें.\nअपना पापा के मौत के जानकारी देत उनुकर बेटा आ लोजपा के अध्यक्ष चिराग पासवान ट्वीट पर लिखलें कि – पापा अब आप इस दुनिया में नहीं हैं, लेकिन मुझे पता है, आप जहां भी हैं, हमेशा मेरे साथ हैं.\nएम ए, एल एल बी रामविलास पासवान के जनम5जुलाई 1946 का दिने खगड़िया जिला में अलौली के शहरबन्नी गांव में भइल रहुवे. कोसी कॉलेज खगड़िया आ पटना विश्वविद्यालय से पढ़ाई कइलन आ एही दौरान छात्र राजनीति मे शामिल हो गइलें. जेपी आन्दोलन में सक्रिय रहल रामविलास के आपातकाल का दौरान गिरफ्तार क लीहल गइल रहुवे. बाद में ऊ जनता पार्टी सदमे शामिल हो गइलें आ 1977 मे भइल चुनाव में हाजीपुर से सांसद बन गइलें. एकरा बाद ऊ कबहीं पीछे मुड़ के ना देखलें. जनमत पर उनुकर पकड़ अइसन रहुवे कि लालू प्रसाद उनुका के मौसम विज्ञानी के नाम दे दिहलें. जब चुनाव का बेरा ऊ पलटी मार के दोसरा तरफ जासु त ओह तरफ के जीत हो जाव. एही खासियत का चलते ऊ करीब करीब हर दल का सरकार में लगातार शामिल रहत अइलन. इहां ले कि कांग्रेसी गठबन्धनो का सरकार में ऊ मंत्री बनत रहलें.\nअब एह साल होखे जा रहल बिहार विधानसभा में उनुकर मत जानल ना जा सकल. हालांकि कुछ दिन पहिले ऊ कहले रहलें कि चिराग के हर फैसला से ऊ एकमत बाड़ें जब चिराग पासवान बिहार में नीतीश कुमार के खुला विरोध के एलान कइलें.


टटका खबर, 15 फरवरी 2017, बुध – टटका खबर\nसिवान के बाहुबली नेता आ सिवान से राजद सांसद रहल शहाबुद्दीन के सिवान जेल से हटा के तिहाड़ जेल भेजे के आदेश सुप्रीम कोर्ट दे दिहलसि आ इहो कहलस कि उनुका प चलत सगरी मामिला के सुनवाई वीडियो कान्प्फ्रेंसिंग से करावल जाव. एह फैसला के स्वागत करत भाजपा के बड़ नेता आ केन्द्रीय मंत्री रहल शाहनवाज हुसैन कहलन कि अब सिवान में अमन चैन होखे के उमेद कइल जा सकेला. ना त जेल में रहला का बावजूद शहाबुद्दीन आपन राज चलावत रहलन. जान जाईं कि पिछला 24 अक्टूबर 2016 का दिने सिवान के व्यवसायी चंदा बाबू अउर पत्रकार राजदेव रंजन के मेहरारू आशा रंजन के याचिका के सुनवाई करत सुप्रीम कोर्ट केन्द्र सरकार, बिहार सरकार आ खुद शहाबुद्दीनो से पऊछले रहुव कि आरोपी के तिहाड़ जेल में काहे ना भेज दीहल जाव, पत्रकार राजदेव रंजन के मेहरारू आशा रंजन कोर्ट से कहले रही कि इनका के सिवान जेल मे रखला से उनुका जान प खतरा बा. साथही ई अपना दहशत से मुकदमा के सुनवाईयो प असर डाल सकेलें. सुप्रीम कोर्ट के आदेश का बाद सिवान में सुरक्षा चौकस क दीहल गइल बा.\nयूपी विधानसभा चुनाव के सतवाँ आ आखिरी दौर के वोटिंग ला आजु बुध का दिने 193 जने आपन परचा दाखिल कइलें. अब ले एह दौर ला कुल 365न जने परचा गाखिलक चुकल बाड़ें. वाराणसी कैण्ट सीट प 20 जने, वाराणसी उत्तर सीट प 16 जने, भदोही से 15 जने, राबर्टसगंज अउर ज्ञानपुर सीट से 14 चउदह जने आपन परचा दाखिल कइले बाड़न. चकिया अउर दुद्धी सीट से चार चारे जने परचा दाखिल कइले बाड़न. पांचवा दौर के चुनाव ला परचा जँचला का बाद 84 गो परचा खारिज क दीहल गइल आ 647 परचा सही मिलल.\nबिहार सरकार के कर्मचारी अब बिहार का बाहरो तैनाती का दौरान कवनो तरह के नशा भा शराब के सेवन ना कर सकीहें. कानून मे एह तरह के बदलाव का काल्हु मंजूरी दे दीहल गइल.\nआजमगढ़ के बरदह इलाका के एगो गाँव में मैदान करे निकलल दस बरीस के बच्ची से एगो लइका बलात्कार क दिहलसि. एकर शिकायत लइकी के घर वाले थाना में कइले बाड़ें.\nमिर्जापुर के चुनार इलाका में वाराणसी-मिर्जापुर सड़क प बहरामगंज नूरीनगर का लगे एगो ट्रैक्टर मोटरसाइकिल के धक्का मार दिहलसि जवना चलते मोटर साइकिल सवार नवही के मौत हो गइल आ ओकरा साथे बइठल सवार घवाहिल भइला का बाद अस्पताल में भरती करावल गइल बा.\nदेवरिया के बरहज कस्बा के एगो लइकी अपना महतारी से डँटइला का बाद अपना कोठरी में जा के फाँसी लगा लिहलसि. छठवीं क्लास में पढ़े वाली लइकी काल्हु स्कूल ना गइल रहुवे त महतारी डाँट दीहले रही.\nहर साल का तरह अबकियो फगुआ का मौका प रेलवे बहुते स्पेशल ट्रेन चलावे के एलान कइले बिया कि लोग के परेशानी कम हो सके. एकरा अलावे गरमी का छुट्टियनो का समय भरपूर ट्रेन चलावल जइहें सँ.\nवाराणसी कैण्ट इलाका में चोरी के गहना बेचे का ताक में वेटिंग रूम में बइठल एगो ईनामी अपराधी के पुलिस गहना समेत ध लिहलसि. पूछताछ में पता चलल कि ओकरा प बलात्कार आ ठगी के अनेके मामिला दर्ज बा.\nबलिया शहर के बहादुरपुर मुहल्ला के दू जने एगो शादी में शामिल भइला का बाद मोटरसाइकिल से घरे लवटत रहलन जब कवनो गाड़ी ओह लोग के धक्का मार दिहलसि आ दूनू जने के मौत ठाँवे प हो गइल.\nमहात्मा गांधी काशी विद्यापीठ के कुलपति प्रो. पृथ्वीश नाग के अब दीन दयाल उपाध्याय गोरखपुर विश्वविद्यालयो के प्रभार अलगा से सँउप दीहल गइल बा. राजभवन से कुलाधिपति के आदेश एह बाबत जारी हो गइल बा.\nसोनभद्र के दुद्धी इलाका में अपना ससुरारी आइल कानपुर देहात के एगो नवही काल्हु मंगल का रात खाना खइला का बाद बगइचा में अमरूक का पेड़ प फाँसी लगा लिहलसि.\nजौनपुर के केराकत इलाका के दिल्ला का पूरा गांव में चलत एगो ईंटा भट्ठा का भट्ठी में गिरला का चलते तीन गो मजदूरन के मौत हो गइल.\nछपरा मंडल कारा में पुलिस के छापेमारी में मोबाइल समेत अनेके नाजायज सामान बरामद भइल. जोल में बन्द एगो एपराधी जेले से एगो प्रोपर्टी डीलर के फोन क के रंगदारी मंगले रहुवे जवना के श्कायत मिलला का बाद छापा पड़ल रहे.\nबुध का दिने भारतीय अंतरिक्ष अनुसंधान संगठन – इसरो – एके साथ 104 गो उपग्रह अंतरिक्ष में स्थापित करा के इतिहास रच दिहलसि. एह उपलब्धि प इसरो के लोहा सगरी दुनिया मान लिहलसि आ अब सभे मान गइल कि इसरो के मुकाबला नइखे.\nयूपी चुनाव के दुसरका दौर में आजु 65 फीसदी वोट पड़ल. उत्‍तराखंड से 68 फीसदी वोटिंग के खबर बा. कतहीं से कवनो बड़हन बवाल के खबर नइखे.\nअन्‍ना डी एम के नेता शशिकला आजु अपना दू गो संबंधियन का साथे बंगलुरू के स्पेशल कोर्ट में सरेंडर क दिहली जहाँ से उनुका के जेल भेज गीहल गइल. शशिकला चाहत रहुवी कि जेलो में उनुका के एगो महारानी का तरह राख जाव जवना के अदालत ना मनलसि आ ऊ एगो साधारण कैदी का तरह जेल में डाल दीहल गइली.\nकेन्‍द्रीय मंत्रिमंडल बुध का दिने स्टेट बैंक में ओकरा पांच गो सहायक बैंकन के विलय के मंजूरी दे दिहलसि. एह विलय का बाद भारतीय स्‍टेट बैंक दुनिया के माथ बैंकन में शुमार होखे लागी.\nTags: अन्‍ना डी एम के नेता, आजमगढ, इसरो, कुलपति, गोरखपुर, चुनाव, छपरा, जौनपुर, तमिलनाडु, देवरिया, बलिया, मिर्जापुर, राजद सांसद, वाराणसी, शशिकला, शहाबुद्दीन, सिवान, सोनभद्र, स्टेट बैंक


Bhojpuri: BPSC के2चेयरमैन काहे भइल रहन गिरफ्तार? - why were the two chairman of bpsc arrested bhojpuri ashok kumar sharma – News18 हिंदी\nwhy were the two chairman of bpsc arrested bhojpuri ashok kumar sharma\nरमन राघव बीपीएससी के मारल रहन. नौकरी ना लागत तs चाउमिन के दोकान चलावत रहन. अमरकांत जब पेपर लीक के बात उठवले तs रमन राघव बीच्चे में रोक के कहले, आज बिहार लोक सेवा आयोग के बिहार लीक सेवा आयोग कहल जा रहल बा. लेकिन पहिले एकर का हाल रहे?\nएक से बढ़ के एक बिबाद भइल बा ईहां. जब राजद के सरकार रहे तब बीपीएससी के चेयरमैन अपना पोस्ट पs रहते गिरफतार भइल रहन. अब सोच लs कि बीपीएससी के कइसन दागदार कहानी रहल बा. अमरकांत अचरज से कहले, जब नौकरी खातिर सलेक्सन करे वला औफिस के हेड ही घपला-घोटला के आरोपी रही तs जोग्य लइकन के इंसाफ कइसे मिली ? अइसन लोग न जाने केतना होनहार लइकन के भभीस बरबाद कइ देले होइहें ! अमरकांत पूछले कि बीपीएससी के ई चेयरमैन के रहे अउर उनकर कइसे गिरफ्तारी भइल रहे ? तब रमन राघव सोच में डूब गइले जइसे कि कवनो पुरान बात इयाद कर रहल होखस.\nबीपीएससी के चेयरमैन पद पs गिरफ्तार\nरमन राघव कहले, 1997 में लालू जी बिहार के मुखमंतरी रहन. जनवरी 1997 में डॉ. लक्ष्मी राय के बिहार लोक सेवा आयोग के अध्यक्ष बनावल गइल रहे. लक्ष्मी राय 1996 के इंजीनियरिंग एडमिशन घोटाला के आरोपी रहन. उनका खिलाफ जांच चलत रहे. एकरा बादो सरकार उनका के चेयरमैन बना देले रहे. बाद में इंजीनियरिंग एडमिशन घोटला के जांच सीबीआइ करे लागल. जांच के आंच बीपीएससी के चेयरमैन लक्षमी राय तक पहुंच गइल. नवम्बर 2000 में सीबीआइ उनका के पद पs रहते गिरफ्तार कर ले ले रहे. 1996 में जब इंजीनियरिंग इंट्रेस टेस्ट भइल रहे. तवना घरी लक्ष्मी राय जमशेदपुर रिजनल इंजीनियरिंग कौलेज के प्रिंसपल रहन. उनका कॉपी के कोडिंग के काम दिहल गइल रहे. आरोप रहे कि 245 लइकन के कॉपी बदल के गलत तरीका से पास करावल गइल रहे. एही केस के चलते लालू सरकार के मंतरी बिरिज बिहारी परसाद (अब दिवगंत) के पद से हटे पड़ल रहे. बाद में ऊ जेल भी गइल रहन. इंजीनियरिंग इंट्रेंस टेस्ट के मेरिट लिस्ट में घपला के आरोप रहे. कुछ लोग के फैदा पहुंचावे खातिर कौपी बदल के फर्जी मेरिट लिस्ट बनाव गइल रहे. एह मामला में सीबीआइ पहिले लक्ष्मी राय से पूछताछ कइलस. सीबीआइ के दावा रहे कि जब पूछताछ में घोटला के कुछ सबूत मिल गइल तब उनकर गिरफ्तारी भइल रहे. गिरफ्तारी के बाद लक्ष्मी राय के सीबीआइ के एसपेसल कोट में पेश कइल रहे. एकरा बाद कोट उनका के 15 दिन खातिर जेल भेज देले रहे. ऊ बेउर जेल के गोदावरी वार्ड में रहत रहन.\nअदालत के आदेश से फेन बनले चेयरमैन\nअमरकांत कहले, एकरा बाद का भइल ? तब रमन राधव कहले, सीबीआइ के एसपेसल कोट में लक्ष्मी राय के खिलाफ सुनवाई चलत रहे. फरवरी 2001 में उनकर जमानत अर्जी मंजूर भइल तब ऊ जेल से बाहरी निकलले. जेल जाये के चलते बीपीएससी चेयरमैन के अधिकार-कार्य से उनका वंचित कर दिहल गइल रहे. तब ऊ अदालत से आपन पद बहाल करे खातिर गोहार लगवले. उनकर पोस्ट बहाल करे के सुनवाई करीब चार महीना तक चलल. कोट के औडर से लक्ष्मी राय2जुलाई 2001 के दोबारा बीपीएससी के चेयरमैन पद पs बहाल हो गइले. एक बिबाद के चलते ऊ चार महीना 19 दिन अपना पोस्ट से बेदखल रहन. जनवरी 2003 में ऊ चेयरमैन पद से रिटायर हो गइल रहन. हालांकि रिटायर होखे से पहिले ऊ राज्यपाल अउर सरकार के मुख्य सचिव के एगो चिट्ठी लिख के कहले रहन कि उनका चार महीना 19 दिन के सेवा बिस्तार दिहल जाव ताकि सेवाअवधि के डेफसिट पूरा हो सके. लेकिन सरकार उनकर अनुरोध खारिज कर देले रहे.\nएक अउर चेयरमैन भइल रहन गिरफ्तार\nरमन राघव कहले, एकरा बाद भी बीपीएससी के रवैया में सुधार ना आइल लक्ष्मी राय के बाद डॉ. रजिया तब्बसुम बीपीएससी के कार्जवाहक अध्यक्ष बनल रही. उनका बाद डॉ. रामसिंहासन सिंह जुलाई 2004 में एह पोस्ट पs अइले. 2003 में बिहार के कनीय कर्मचारी के बिहार प्रशासनिक सेवा में अपग्रेड करे खातिर बीपीएससी के सीमित प्रतियोगिता परीक्षा भइल रहे. मई 2004 में परीक्षा के रिजल्ट निकलल. एकरा बाद आरोप लागल कि 184 कंडिडेट के गलत तरीके से बिहार प्रशासनिक सेवा में अपग्रेड कइल गइल बा. एह मामला में भारी रिश्वतखोरी के भी चर्चा रहे. मामला भिजलेंस में चल गइल. एही बीच नवम्बर 2005 में एनडीए के सरकार बनल. राजद सरकार के चुनाव हारे से बहुत कुछ बदल गइल. नया सरकार के आदेश पs निगरानी बिभाग एकर जांच शुरू कइलस. सबूत के खोज में बीपीएससी के औफिस में छापामारी भइल. लेकिन बीपीएससी के कर्मचारी जांच में रोकावट डाले लगले. तब निगरानी बिभाग बेरोकटोक काम करे खातिर अदालत से गोहार लगवस. अदालत के आदेश के बाद बीपीएससी जांच में सहजोग खातिर मजबूर भइल. जांच के आधार पs निगरानी के टीम दिसम्बर 2005 में बीपीएससी के चेयरमैन रामसिंहासन सिंह अउर 8 अन्य कर्मचारी के गिरफ्तार कर लेलस. ई लोग पs 184 कंडिडेट के गलत तरीका से बीपीएससी परीक्षा पास करावे के आरोप रहे. गिरफ्तारी के बाद ई लोग के निगरानी कोट में पेश कइल. जहां से ई लोग के जेल भेज दिहल गइल रहे. हालांकि रामसिंहासन आरोप लगवले रहन कि उनका साजिश के तहत फंसवाल गइल रहे. राजद राज में बीपीएससी के के कार्जकलाप बहुत बिबादास्पद रहे. रमन राघव के बात सुन के अमरकांत कहले, ई समय के फेर बा कि आज चलनी भी सूप पs हंस रहल बिया.\nTags: Article in Bhojpuri, Bhojpuri, BPSC


मिर्जापुर में ट्रैक्टर पलटल, एगो औरत के मौत, तीन जने घाहिल – टटका खबर\nमिर्जापुर में ट्रैक्टर पलटल, एगो औरत के मौत, तीन जने घाहिल\nमिर्जापुर, 05 अप्रैल (वार्ता). मिर्जापुर के हलिया इलाका के मडवा धनावल गांव में आजु सबेरे नौ बजे एगो ट्रैक्टर पलटला से ओह पर सवार एगो महिला मजदूर के मौत ओहिजे हो गइल आ तीन गो अउर मजदूरनी घवाहिल हो गइल बाड़ी सँ.\nपुलिस बतवलसि कि मडवा धनावल गांव के एगो किसान के खेत कटाई करे गांव से चार गो महिला मजदूर – नचकाई देवी (65), बुधनी, इतवारी, अउर निशा – के ट्रैक्टर पर बइठा के दोसरा गाँवे ले जाइल जात रहुवे.\nगांव के बाहर भीठा पर ट्रैक्टर असंतुलित होके अचानके पलट गइल आ ओह पर सवार चारो लोग ओकरा से दबा गइल. एह होदसा में 65 बरीस के नचकाई देवी (पत्नी बेनी प्रसाद) के ओहिजे मौत हो गइल आ बाकी तीनो औरत घवाहिल हो गइल बाड़ी. एह लोग के जिला अस्पताल में भरती करावल गइल बा.\nपुलिस लाश के पोस्टमार्टम ला भेज दिहले बिया. मरे वाली नचकाई देवी के बेटा ट्रैक्टर चालक का खिलाफ मामिला दर्ज करवले बा.


फगुआ फगुआ नइखे रह गइल – भोजपुरी साहित्य सरिता\nफगुआ निअराते मन अगराये लागत रहे। भौजी सब से अझुराये के मोका मिल जाई -ई सोच के मन गुदगुदात देरी ना लागे। बड़की भौजी के फगुआ आवते बेमारी जोर मार देत रहे। बड़की माई उनकर पैरवीकार बन जास। ‘तू ना मनबऽ, दुलहिनियाँ के तीन दिन से बोखारे नइखे छोड़त, आ तू दिन में दू- बेर आके नहवा देत बाड़ऽ।’ मन खिनखिना जात रहे। हमरा रंग डलला से बोखार चढ़ जात बा आ साँझ होते झार के तइयार हो जात बाड़ी। भइया के बाजार निकले के बेरा फरमाइशे नइखे ओरात। डाबर के ऑवड़ा के तेल, लक्स के मीठऊआ साबुन, माला सेन्ट आ पांड्स पाउडर- लमकी लिस्ट देख के भइया तरना जास। बड़की माई उनकरो के समुझावस -‘फगुआ नू आवत बा बबुआ, दुलहिनिया ठीके नू कइले बिया -धीरे-धीरे एक-एक करके सब सामान आ जाई। एकेदिने कुछ इयाद रही, कुछ भोर पड़ जाई, तऽ का होई? फगुआ के दिने बाजारे जाए में माटी में गोथा जाये के डरे कवनो मरद घर से थोरिके निकलेला लोग। बुढ़ऊ लोग के तऽ लइका छोड़बे ना करेलन सं, तू कइसे निकलबऽ?’\nबड़की माई के ई बतकही सुनके मने-मन खीस एतना बरे कि का कहल जाव! पतोह के बचावे खातिर कबो बोखार के बहाना, कबो कपरबत्थी के।\nफगुओ के दिने भोरही नहवा-धोआ के जब पुड़ी-पुआ बनावे खातिर भौजिये के बइठा देस आ कहस कि तू चूल्हा तर से उठबे मत करिहऽ, अपने आई लोग आ मुँह बनाके लवट जाई लोग। अँगना में कल पर से लोटा में चौका खातिर पानी लेबे भौजी कब उठिहें -ओतने खातिर घुरिआइल रहे के पड़त रहे।\nबाद में जब बड़का भैया के बिआह हो गईल आ नवकी भौजी आ गइली तऽ हमनीं के उलटा-पुलटा टानही ना लगली बलुक सब अगराइलो छोड़ा दिहली। बड़का भैया सतपाल जी महराज के चेला हो गइल रहलें आ बिआह ना करेके मन बना लेले रहलें। बाद में उनकरो मन डोल गइल आ छोटका भैया के बाद ऊहो बिआह खातिर राजी हो गइले। बड़ा मुसकिल हो गइल रहे जब छोटी जानी का बड़ी जानी बन जाये के पड़ल रहे, आ बाद में उतरल बड़ी जानी का नवकी भाभी भइला के चलते हमनीं के उधम सम्हारे के पड़त रहे। ‘नवकी भौजी’ हमनी कही सं बड़की भौजी के; काहे कि ऊ बाद में उतरल रहली। बड़ा मानस नवकी भौजी, चूँके उनकरा के हमनी ‘नवकी भौजी’ कहीं। हमहूँ खूब घुरिआईं उनकरे लगे चूँके एक तऽ ऊ बेराम कम पड़स आ दोसर कि देहो-दसा से बरिआर रहली। बरिआर रहली एहसे डर बराबर बनल रहे। मोरी के पाँकी में धसोरके पाईंट-ताईंट सब खोल-खाल देस। बाकिर उनकरा हाथे रगराये के एगो अलगे मजा रहे। गरमी के दिन में जब स्कूल सबेरहीं जाये के पड़े आ बारह बजे ले घरे लवट आवत रहीं हमनीं, पूरा दुपहरिया बड़किये भौजी के लगे कटे। खूब अमरूद खियावस आ भैया का लगे चिट्ठी लिखवावस। एलीफैन्ट आ बैशाली कॉपी के पन्ना फारि-फारि खूब मजा आवे भौजी का ओरि से भैया के चिट्ठी लिखे में। कहस कि तनीं शायरी डाल दीं बबुआ तब नू भैया का अच्छा लागी। हम खाली ‘बलम परदेसिया’ फिलिम के गाना सुनाईं तऽ कहस कि ई ना चली, रूकीं हम बतावत बानीं। फेरू लिखवावस-‘‘लिखत बानीं खत खून से सियाही मत समझेब/पाती हऽ गरीब के खेयाल खूब करेब।।’’\n-आखिर में लिखवावस- ‘चल जो रे चिट्ठी उड़ते-उड़ते। पिया जी के बोलिहे नमस्ते-नमस्ते।’ चिट्ठी पूरा पढ़िके सुनावे में हमरा भुनभुनाहट से बगले में दोगही में सुतल इया के नींन टूट जाव आ कि ऊ महटिअवले हमनीं देवर-भौजाई के बतरस सुनत अचानके भड़क जास- ‘रे दुलहिनिया! तें छँवड़ा के बिगाड़ के छोड़बे। आ ई घरघुसना तऽ मऊगा होइये गइल बा। बाबा के लगे दलान में ई ना सूती, तोहरे लगे जँतसार पारे में एकरो मन लागेला। आज इनकरा के धोलवावत बानीं बबुआ से। इया चरचरात-चिल्लात रह जात रहली बाकिर झट से चिट्टी लिफाफा में भरा जात रहे आ भौजी से जिलेबी खाये के पइसा लेके पटकवरा ठोकले दउड़ जात रहनीं हम, डाखाना ठेकावे चिट्ठी के। ई नेह-नाता रहे देवर-भौजाई के ओह बेरा।\nनवकी भौजी हमार बिआह में खूब छउक-छउक मल-मल हमरा के नहववले रहली आ परीछे के बेरा लोढ़ा घुमावत पूछले रहली- ‘हमरा के भूल ना नू जइबऽ राजा?\n‘फगुआ’ बादो के साल में कई बेर आइल। नोकरी-चाकरी से छुट्टी निकालके घरे पहुँचला के बादो ऊ नवकी भौजी ना भेंटास। भइया लेके उनके परदेस बस गइल रहलें। जवन भौजी लोग भेंटास ओह लोग पर अबीरे से काम चला लेबे के पड़त रहे। पेट खराब ना होखो एहसे दहीबाड़ा खाइये के भौजी लोग से माफी लिआ जाव। पुआ-पूड़ी बने बाकिर छूअे के केहू नाम ना लेव।\nहमनीं के गाँवे एगो झखड़ काका रहलें। झखड़ काका फगुआ के महीना भर पहिलहीं से गोथाए लागत रहलें। एक महीना पहिलहीं से नहाइल छोड़ देस ऊ। कहस -अब फगुअे के दिन नहाइब पोखरा में। इयाद बा- एक बेर अहिरटोली से दही के नदिया लेके चललें तऽ थोरिके दूर चलला के बाद लइका डंटा मारके फोड़ दिहले सं -माथा पर से नीचे ले नहा गइले गोबर से। माई-बहिनी के गरिआवे में उनकर जोड़ ना रहे। नया-नया काटल-काटल गारी देबे में एक नम्बर रहलें पूरा गाँव में। बाकिर केहू बुरा ना माने। झखड़ काका के गारी परसादी रहे।\nएक साल फगुआ में तऽ गजबे भइल। बगौरा गढ़ पर के पगलाइल सियारिन एक रात चार आदिमी के काट लिहलस, भोरे-भोरे डोल-डाल करे गइल रहे लोग। ई घटना के चरचा ओह साल खूब भइल आ मारकेट में फगुओ उठा दिहल लोग- ‘‘फागू राय के कटलस/अचारी जी के कटलस/ मामा जी के कटलस/जोगड़वे रे पगलिन सियरिनिया।।’’\n-अब ना गाँव में फागू राय जी बाड़न जवन फगुआ कढ़ावत रहलें, ना अचारी जी बानीं जवन दरबार के पुजेड़ी रहनीं आ ना महारानी दुलहिन जी के भैयेजी बानीं, जेके गाँव भर के बुढ़-जवान सभे ‘मामा जी’ कहे।\nअब फगुआ फगुआ नइखे रह गइल, ना अउसन भौजी लोग बा, ना कवनो झखड़ काका बाड़ें ना फागू राय, ना अचारी जी, ना मामा जी! आज तऽ किनहूँ नाँव जोड़के अगर गीत बना देस तऽ गोलिये चल जाई। फगुआ आजो आवत बा बाकिर कुर्त्ता बस अबीर खाके रह जात बा आ मनई छोटकी कटोरी में थोरिकी भर छोला आ टिकड़ी के साइज के पुअे से ढेकारे लागत बा। साँच पूछल जाव तऽ अपना-अपना दुआरी से गाँवों में अब केहू हिले के नइखे चाहत। फगुआ आज अचिको नइखे फगुआत, फगुआ के नाम भर रहि गइल बा।\nडॉ॰ सुनील कुमार पाठक\nपत्राचारीय पता-जी-3, ऑफिसर्स फ्लैट, भारतीय स्टेट बैंक के समीप, न्यू पुनाई चक, पटना-800023,\nआलेखडॉ॰ सुनील कुमार पाठक


एक्शन स्टार लकी आ मोहन राठौड़ के ‘लव यू सजना’ – Anjoria\nफिल्म ‘लव यू सजना’ के प्रोमो देखला क बादे से सभे अभिनेता लकी के फैन हो गइल बा. अपना नीक बेवहात का चलते लकी निर्माता निर्देशकन के पसंद बनत जात बाड़ें. फिल्म ‘लव यू सजना’ में लकी कमाल के वायर स्टंट कइले बाड़ें, गाना गवले बाड़ें आ डांस त कमाल के कइले बाड़न.\nकथा यतीन्द्र कुमार, पटकथा आ संवाद अनिल विश्वकर्मा, गीतकार प्यारे लाल कवि, फणीन्द्र राव अउर उमेश अनमोल, संगीतकार सुनील महिपाल, एक्शन निर्देशक हीरालाल यादव हउवें. शूटिंग उत्तर प्रदेश के खूबसूरत लोकेशनन पर करावल गइल बा. कैमरामैन रविराज सिंह आ ध्वनिमुद्रण इंद्रदेव चौरसिया के बा. एह घरी फिलिम के पोस्ट प्रोडक्शन मुंबई में चलत बा.


भोजपुरी फिलिमन का शूटिंग में व्यस्त भइलन रवि किशन – Anjoria\nभोजपुरी फिलिमन का शूटिंग में व्यस्त भइलन रवि किशन\nरवि किशन अइसन कलाकार हउवन जिनकर चाहे वाला दर्शक पुरा देश में बाड़न. अब ले नाहियो त अढ़ाई सौ फिलिम क चुकल बाड़े रवि किशन. एह फिलिमन में भोजपुरी, हिंदी, मराठी आ साउथो के फिलिम शामिल बाड़ी स. पिछला दिने रविकिशन के एगो तमिल फिलिम रिलीज भइल जवन सुपर हिट रहल. एगो मराठी फिलिमो जल्दिए रिलीज होखे वाली बा.\nपिछला लोकसभा चुनाव में रविकिशन कांग्रेस के टिकट पर जौनपुर से लोकसभा के चुनाव लड़ल रहले. चुनाव से दौर से वापसी का बाद रवि किशन फेरू अपना काम प लवटि आइल बाड़न. हाल ही में एगो भोजपुरी फिलिम के शूटिंग पूरा कइला का बाद अब उ लखनऊ गइल बाड़े एगो दोसरा फिलिम के शूटिंग ला.\nदू तीन गो अउर भोजपुरी फिलिमन के शूटिंग क के रवि किशन एगो हिंदी फिलिम ‘देसी मैजिक’ करीहें जवना में अमीषा पटेल उनका संगे बाड़ी.\nPrevious Post: एक लैला तीन छैला, साजन की बाहों में, नगीना, हथकड़ी, जो जीता वही सिकन्दर, दिवानगी हद से\nNext Post: भाजपा सांसद मनोज तिवारी गिनवले आपन तीन गो प्राथमिकता


Pages from Respected and Representative Bhojpuri Magazine 'PATEE'\nभाषा-विज्ञान में जवना के भाषा कहल जाला, तवना में, जवन कहे के होला, जतना आ जइसे, तवन कहा पाइत ततना आ तइसे, त केहू के 'आने कि' 'माने कि', 'बूझि जा जे' भा 'जानि जाईं जे' काहे के कहे के परित, काहे के कबो कविता, कबो कहनी, कबो कुछ, कबो कुछ में अपना भाषा के कबो ताने-नाववे, कबो धिरावे-नचावेके परि, काहे के उरेहे परित चित्र, गढ़े परित मूरत, काहे के गोपी लोग के 'बैननि' से 'नैकु' कहला का बादो 'अनेकु' कहे के परित 'नैननि' से आ रहल-सहल सब कुछ अपना हिलल-हिया -हिचकीनि- से!\nआ जवन कहल जा सेकला, जतना आ जइसे, तवन लिखल जा सकित, ततना आ तइसे, आ लिखलका के पढ़ल जा सकित, ओतना आ ओंइसे, त आज मूर्धन्य 'ष' के उचार अलोपित ना हो गइल रहित, आ सोचीं, कतना मजा आइत, जब लता जी के गावल गीतअपना लिखइला का बाद पढ़ाइत त उनुके आवाज में पढ़ाइत, ओही लय-लोच के साथे! बाकी कइल का जाव, मनवा से त अक्सर लते जी के लय उठेला, कंठवा से फूटेला त लयवा निकहा लतहरइला लेखा लागे लागेला.\nअब ई बात दोसर बा कि कवनो-कवनो अइसनो हालत होला जवना में कह के ना कहाय, लिख के कहा जाला. ईहो बात दोसर बा कि कहलका उड़ जाला, लिखलका अड़ काला, कि लिखतंग का बकतंग काम ना करे, ईहो कि कहले जीभ ना धराय,लिखले हाथ धरा जाला.\n'आने कि माने' अतने, कि सभ चहलका कहा ना पावे, सभ कहलका लिखा ना पावे, सभ लिखलका पढ़ा ना पावे. खलिसा ईहे कि चहला से कम कहाला, कहला से कम लिखाला, लिखला से कम पढ़ाला. ईहो कि कबो-कबो चहला से अधिका कहा जाला, कहला से अधिक लिखा जाला, लिखला से अधिक पढ़ा जाला.\nअतना जादे जगहन में, अतना जदे लोगन में अतना जादे कहात-सुनात भोजपुरी में जतना लिखाइल-पढ़ाइल बा, जतना लिखात-पढ़ात बा, तवन कम लागत बा, त लागते नइखे खलिसा, बड़लो बा. ना त, भोजपुरी साहित्य में जवन लिखित-लिखात बा तवना में आजो, पाठमूलक उपन्यास-कहानी के तुलना में श्रुतिमूलक कविता आ ओहू में गीतन के गमक सबसे अगवढ़ आ बढ़-चढ़ के ना आइत.\nभोजपुरी में लिखे-पढ़े के जवन कठिनाई बा तवना के भोजपुरी में लिखाय-पढ़ाय के एह कमी से जोड़ के देखल जा सकेला. ई एगो मुँहे लागल, काने सटल भाषा भाषा के हाथै लगावे, आखे सटअवे में आवे वाला कठिनाई ह - आ एकर कवनो काट बा त इहे आ अतने बा कि एकरा लिखाय-पढ़ाय के कमी के कम कइल जाय. दूगो बात केतरी नी गँठिया लेबे लायक बा. एक त ई कि लिखे-पढ़े में कठिनाई के चलते, लिखाय-पढ़ाय में कमी नइखे, लिखाय-पढ़ाय में कमी के चलते लिखे-पढ़े में कठिनाई बा आ दोसर ई कि लिखहीं लायक लिखल जाई, तबहीं पढ़े लायक पढ़ा पाई.\nत, भोजपुरी में लिखा-पढ़ी के कठनाई जब बाद के बात बा, 'कमी' ओकरा पहिले के बात बा, त चाहीं त ईहे कि पहिलके बतिया प पहिले बतिया लेहल जाय, एह 'कमी' के 'काहे' में ना बहुत, त थोर-बहुत त चलिए लिहल जाय. असल में, भोजपुरियन के जोर जतना अपन कहला प रहल बा ओतना अपना आ अपने भाषा में कहला प नइखे रहल. असहीं ना भोजपुरी-भूगोल के कतने कवि ब्रजभाषा के भोजपुरी भइला प भाषा वैज्ञानिक लोग के केतने किन्तु-परन्तु लगावे के मोका मिल जाला. अब एकरा के बमड़ई कहे केहू, भा बड़पनई - भोजपुरियन के भरोसा 'भाव अनूठो' प रहल बा, 'भाषा कोउ होय'. ओकरा हमेशा से एगो बड़ जमात में रहे के आदत रहल बा, अकसरुआ भइला के कवनो सजाय से कम नइखे मनले ऊ. भारत से बहरियो, जइसे माड़ीशस में, भोजपुरी भाषीय के सबसे बड़ जमात, अपना जमात के कुछ अवरु पसारे खातिर क्रियोल अपना लेलस आ अइसे कि भोजपुरी लागल बिसरे. परदेस कमाये गइला प दोसर भाषा-भाषी लोग जले भकुआइल रहेला तले त भोजपुरिया भाई लोग ओह परदेस के भाषा मे ढुक के भितरे से बतियावे लागेला. अब ई बात दोसर बा कि आपन भोजपुरी छोड़वले ना छूटे, आ भाई जी लोग चाहे अंग्रेजी बूके चाहे अरबी, हाँ अक्सर त मुँह बावते चिन्हा जाला कि कहाँ से चल के इहाँ चहुँपल बा लोग. असहीं, जब राष्ट्रभाषा के रुप मे हिन्दी के बात आइल त भोजपुरिया लोग ओकरा के अइसे अपनावल, अतना अगरा के, अपना भोजपुरी के भइला अतना बिसरा के, कि ईहो बिसर गइल कि हिन्दी ओह लोग के मातृभाषा ना ह, ओकरा के सीखे के होला, आ हिन्दिए ना, कवनो दूसरकी भाषा के सीखे के एके, इकलौता जरिया ह पहिलकी भाषा, मातृभाषा. एह बिसरला से, हो सकेला कि सु-फरलो होखे, बाकिर कु-फरल जादे. ई कु-फरलका हिन्दियो के खाता में गइल, भोजपुरियो के. हिन्दी के खाता में एहू तरे कि ओकर एगो राष्ट्रीय के बजाय प्रादेशिक छवि बन गइल, भोजपुरी के खाता में एहू तरे कि ओकरा अपना लिखाय-पढ़ाय के लते ना लागे पावल, आ आज जब हिन्दी के देशभाषिक पहचान देवे खातिर भोजपुरी के ओकरा से अलगा एगो आपन साहित्य-संपन्न पहचान के पुनरुपरावे के उपाय कइल जाता त अनेक में से एककठिनाई भोजपुरी के लिखाय-बँचाय के लेके बा. का कइल जाय, लिखे-पढ़े के जवन मोसल्लम अभ्यास बनल भोजपुरियन के, तवन हिन्दी के साथे, तवना हिन्दी के साथे जवन साहित्य-भाषा बनल मुद्रण-त्त्र का जमाना में, ओकरा चाल से चाल, ताल से ताल मिलावत. अब भोजपुरी का करो, अपना स्वरुआ सुभाव से चल के 'तें चल्' लिखो कि हिन्दी के व्यंजनुआ सुभाव के बले 'तू चलऽ'? भोजपुरी में त 'चल' आ 'चलऽ' के अलावा 'चलि' आ 'चलु' खातिर भी जगहा बा. 'फलनवा चलि गइले' खातिर भी जगहा बा आ 'चलु चिलनवा, तोरा के देख लेब' खातिर भी. बनारस और आके त भोजपुरी एकरा साथे एगो 'चला' अवरु जोड़ देला ४ चाहेला कि एह 'चला' के आ हिन्दी के 'चला' के (जइसे 'वह चला') के 'आ' अतहत मत पढ़ल जाय. मुश्किल ई बा कि बरियात में 'घोड़ा चली', 'हाथी चली' के जवन 'चली' बा, ओह चली में जवन 'ली' बा, ओह 'ली' में जवन 'ई' बा, तवना के तनी अवरु बढ़ा के, तनी अउरु दिर्घिया के अगर ई कहीं कि 'अब तू त चली जा' त मतलब होई कि 'अब तू त चलिये जा', 'अब तुम तो चले ही जाओ'. अब सोचीं कि ऊ दीर्घ से तनी कम दीर्घ पढ़ल जाय, भा अइसे लिखल जाय कि ऊ दीर्घ से तनी जादे दीर्घ पढ़ल जाय. एकर एक उपाय त ई बा कि कुछ संकेत बना लेहल जाय, ऊपर-नीचे कुछ खड़ी-पड़ी रेखा लगावे जइसन. बकिर ई कुल्ह चले वाला नइखे. सरलता से जटिलता के तरफ चलल ना आसान बा ना उचिते बा, उहो ओह जुग में जवन वर्णमाला से बहरिआव खातिर छटपटात बुझाता, जवन उकार-इकार तक लगावे के झंझट से बाँचत रोमन में एसमेसियावत बा! ह्रस्व 'ए' आ ह्रस्व 'ओ' वाला संकट हिन्दियो के साथे बा, आ एह संकट से बचे के पढ़निहार लोग खातिर कुछ नियम-कानून बनावल जा सकेला. आचार्य विश्वनाथ सिंह अपना 'मानक भोजपुरी वर्तनी' में कुछ बतलवलहूँ बाड़े. लिखे में कुछ लोग कुछ प्रयोग अपनी तरफ से चलावल, जइसे 'चलऽ' लिखे खातिर विकारी के बदले 'अ' लिख के चलअ, ई ना चलल. कुच लोग पढ़निहारन प तनी जादहीं भरोसा क के खाली च आ ल लिख के छोड़ देहल, लोग जरुरत के मुताबिक 'चल' पढ़ लेवे चाहे 'चलऽ'. एक उपाय त ई हो सकेला कि 'चलऽ' लिखे खातिर 'च' आ 'ल' के एके माथे, एके शिरोरेखा में ना लिखके, फरके-फरके लिख देहल जाय - च ल. बाकिर अँइसे छितरइला प लिखनिहार-पढ़निहार दूनो छितराये लगिहें. अइसना में पंच बीचे के राहें चलल ठीक मनिहें. हिन्दी में 'चल' लिखाला त 'ल' के 'अ' ना पढ़ाय त हिन्दिए के साथ पढ़े के अभ्यास में आइल भोजपुरिया पढ़वइया से ई उमेद राखल कि ऊ 'ल' के 'अ' के साथे पढ़ी, ठीक ना होई, आ ठीक ना होई एह उमेद का साथे 'ल' में हल के निशान लगावल. व्यंजनान्त खातिर हल लगवला से जादे व्यावहारिक होई अ-स्वरान्त खातिर विकारी लगावल. 'चलऽ' से काशिका वाला 'चला' के काम भी सँपर जाई.\nअब जब 'चल' के साथे चलिये देले बानी जा त चलीं, कुछ दूर अवरु चलल जाय, आ चल के पहुँचल जाय 'चलऽता' तक. एह 'चलऽता' के 'ल' के बाद विकारी ना लगावे के परित, अगर हिन्दी के 'चलता है' के 'चल्ता है' पढ़े के लत ना लागल रहित. एह लत का चलते हालत ई बा कि 'नासऽता' के 'नासता' लिखला प 'नास्ता' पढ़ात देरी ना लागी. ओंइसे 'चलऽता', 'घूम'तः जइसन शब्दन में विकारी लगावे से बाँचे खातिर, आ भरसक बाँचही के चाहीं, एगो व्यावहारिक उपाय ई बा कि 'चलत बा', 'घूमत बा' लिखल जाय. एहू से कि धीरे धीरे कुछ लोग खातिर विकारी लगावल भोजपुरी में लिखला के चिन्हासी बन गइल बा आ ८ लोग 'ल', 'द', 'त', 'प' हँ' जइसन एकाखरियो शब्दन प अद-बद के विकारी लगा देला - तू दऽ, तू लऽ, पेड़ पऽ.... . द-ल के केहू दऽ-लऽ लिखे, तवना से बढ़िया बा कि कुछ भोजपुरी क्षेत्रन मे प्रचलित द्या भा देउ-लेउ भा देव-लेव लिखाय. भोजपुरी लिखनिहार पढ़निहार लोगन के भोजपुरी के अलग-अलग इलाका में चले वाला अलग-अलग शब्द-रुपन के जानकारी रखला से लिखे-बाँचे के कठिनाई के पार करे में कुछ सहूलियत जरूर होई. ई जानत रहला प कि 'जाइब' छपरा में 'जाए ब' हो जाला, कहीं-कहीं 'जाएम' आ काशी में 'जाब', कि 'गइलीं' भा 'गइनीं' बलिया में 'गउईं' हो जाला - अवरू ना त तुक-ओक मिलावे के कामे त अइबे करी. देवरिया देने कुछ संज्ञा शब्दन के स्वरान्त राखल जाला ह्रस्व एकार लगा के. 'बापे के बात माने के चाहीं', माने बाप के बात माने के चाहीं. एहीं एकार के तनी भ दीर्घ क लीं त 'बापे के बात माने के चाहीं' माने ' बाप की ही बात माननी चाहिए'.\nई कुल्ह जानकारी लिखल-पढ़ल के ओतना कठिन ना रहे दी, बाकिर ई कुल्ह जानकारी लिखले-पढ़ले से होई. आ ई मान के चले के परी कि हिन्दी के साथे हमनी के जतना आगे आ गइल बानी जा ओकरा से पाछा हट के अपना समस्या के सझुराईं जा, अइसन कइला से अझुरहटे जादे होई. हिन्दी के भोजपुरिहा लोग बड़ा कुला मन से बहुत कुछ देले बा आ ओतने खुला मन से ओ लोग के लेबहूँ के पड़ी, गुमाने गुमसइला के जरुरत नइखे. हर तत्सम के फोर-फार के तद्भव बना देला में कवनो बहादुरी नइखे, बलाते 'ही' 'भी' मत लिखल जाय बाकिर जरुरत परला प इन्हनियो के लिख मारे से बाज मत आवल जाय. एह सिलसिला से एहू बात के जोड़े के चाहीं कि भोजपुरी में लिखा-पढ़ी के कमाये खातिर अरकच-बथुआ-अँउजा-पथार पत लिखाय लागे, लुगरी गँथले केहू बजाज ना बनी. ईहो ना कि आज से छींकबो करब त भोजपुरिए में! जवन भोजपुरिए में सुबहित-सोगहग लिखा सकेला, तवने भोजपुरी में लिखाय, त ओकरा के पढ़हीं के पड़ी, ओकरा के लिखे खातिर लिखनिहार लिखे के कुल्हि कठिनाई पार क लीहें, ओकरा के पढ़े खातिर पढ़निहार पढ़े के कुल्हि कठिनाई के पार क लीहें.\nभोजपुरी-भाषी लोग के एह कुल्हि कठिनाई से पार पावे खातिर ई इयाद राखे के परी कि ऊ लोग दू भाषी ह, आ एह दुभाषीपन के सधले रहे के होई. आज जवन भोजपुरी लिखे-बाँचे के कठिनाई बा तवन एसे ना कि ऊ लोग हिन्दी अपना लेहल, एसे बा कि ऊ लोग भोजपुरी बिसरा देहल. एकरा चलते ऊ लोग ना भोजपुरिए के रहल, ना हिन्दिएके भइल. अब अगर भोजपुरी के इयाद करे के फेरा में ऊ लोग हिन्दी बिसारे लागी त जवनो बा तवनो चल जाई. जरुरीबा कि दूनो चप्पू चले. आ बराबर चले. नाय एक अल्गी मत होखे. कबो एने ओलार, कबो ओने ओलार केहला मत होखे. संतुलन बनल रही त ईहो मिल जाई, ओने के कठिनाई के काट एने मिल जाई.


सीमा सिंह कहऽतारी कि ‘ठोक देब’ – Anjoria\nसिनेमा भोजपुरी के डांसिंग क्वीन सीमा सिंहो कम दबंग थोड़े हई. पिछला दिने सीमा सिंह निर्देशक अजय कुमार के फिलिम ‘ठोक देब’ के शूटिंग खातिर राजपिपला में अइली त उनकर एक झलक देखे खातिर बड़हन भीड़ जुट गइल. सीमा सिंह अपना प्रशंसकन के आटोग्राफ देत लिखत गइली कि ‘ठोक देब’ फ्राम सीमा सिंह. अब सीमा सिंह के ई दबंग ऑटोग्राफ पाके बहुते लोग के बुझइबे ना कइल कि का होखत बा. बाद में पता चलल कि ऊ त अपना फिलिम ‘ठोक देब’ के प्रमोट करे में लागल बाड़ी.\nजान जाईं जे सीमा सिंह जबे कवनो फिलिम के शूटिंग करेली त ओह फिलिम के प्रोमोट करे में कवनो कोर कसर ना छोड़सु. ‘ठोक देब’ फिलिमो ला इहे कइली सीमा सिंह आ उनकर ई दबंगई देख सभे हरान रह गइल. ‘ठोक देब’ में नायक बाड़न भोजपुरी सुपर स्टार पवन सिंह आ नायिका बाड़ी अक्षरा सिंह. बाकिर सीमा सिंह के दबंगई देखे लायक रहल.


ईशु स्मृति शोक गीत – Anjoria\nSeptember 2, 2015 Editor कविता, साहित्य 0\nचलि गइल छोड़ि कवन देसवा हो बाबू,\nमिले नाहिं कवनो सनेसवा हो बाबू।।\nगोदिये से गइल, अवाक् रह गइनीं\nकवनो ना बस चलल, का का ना कइनी\nकुहुके करेजवा कलेसवा हो बाबू।।\nबबुआ तुँ रहल, एह अँखिया के जोति\nतोहरे ला झरेला, नयनवा से मोती\nहूक उठे हिया हरमेसवा हो बाबू।।\nपलनी आ पोसनी, नहवनी खिअवनी\nसंगे संगे खेलनी आ संगहीं पढ़वनी\nसंगहीं सुतवनी विसेसवा हो बाबू।।\nतोहर ऊ बतिआ, सुरतिया सतावे\nहँसल हँसावल से अधिका रोआवे\nपरल बाटे प्रान पेसम पेसवा हो बाबू।।\nहर एक हुकारी पर, मरलऽ किलकारी\nधने धने होत रहली तोहर महतारी\nध लिहली पगली के भेसवा हो बाबू।।\nडाँटे फटकारे के दिहल ना मोका\nसोचले ना रहनी जे मिली अस धोखा\nकठिन बा विधान कइल फेसवा हो बाबू।।\nलागल अचक बान, रोग अस धइलस\nकवनो उधापन ना फेर काम अइलस\nसूझे ना जाये के उदेसवा हो बाबू।।\nदवा दारु कवनो कामे ना आइल\nपंथ पैथ कइनी सब जवने बुझाइल\nतंत्र मंत्र जाप सब झलेसवा हो बाबू।।\nअदमी जो पसिझे, हो जाला सहाई\nटारे लिखलका ना विधना कसाई\nसूने अरदास ना महेसवा हो बाबू।।\nढोवले ढोवाला ना, कान्ह के इ बोझा\nबेटा जब चल जालें, बापे का सोझा\nतनिको सहाला ना ठेसवा हो बाबू ।।\nआखिर में कहलऽ कि बाबूजी बनाईं\nटुके टुके हो गइल करेज का देखाईं\nबिसरे ना रुप रंग भेसवा हो बाबू ।।\nतीज तेवहार दिन खुशी के जो आवे\nतोहर इयाद ईशु अधिका रोआवे\nघर भर के रहल गनेसवा हो बाबू ।।\nदुनिया में आवे से जानी जे जाला\nआपन जब जाला मरम तब बुझाला\nमाने ना मन उपदेसवा हो बाबू ।।\nदिनों में सुत जाईं, सपनो में अइबऽ\nकब अइबऽ आके तूँ सबके हँसइबऽ\nमेटित मुस्कान से कलेसवा हो बाबू।।\nलागल बा असरा जे ईशु फिर अइबऽ\nबाकिर जब अइबऽ त कइसे चिन्हइबऽ\nजिनगी के जे बा उदेसवा हो बाबू ।।\n(तिथि – ३१-५-२०१५ )\n(पुत्र विछोह में एक बाप के दिल की कराह है यह कविता. उनका ला तोस के दू गो शब्द नइखे मिलत. भगवान उनका के हिम्मत आ ताकत देसु एह दुख के सहे के आ बेटा इशु (स्व. शुभेन्द्र प्रताप सिंह) के आत्मा के शांति मिले, इहे कह सकीलें – संपादक)\nजयकान्त सिंह जय\nबाप के दिल की कराह


फोरलेन निर्माण पर सख्त भइले सीएम योगी आदित्यनाथ, अधिकारियन सीएम योगी आदित्यनाथ फोर लेन निर्माण प कड़ा हो गईले, - खबर भोजपुरी\nफोरलेन निर्माण पर सख्त भइले सीएम योगी आदित्यनाथ, अधिकारियन सीएम योगी आदित्यनाथ फोर लेन निर्माण प कड़ा हो गईले,\nअधिकारियन पs सीएम योगी आदित्यनाथ फोर लेन निर्माण प कड़ा हो गईले, अधिकारी लोग के चेतवले - कवनो हाल में, समय प निर्माण के काम पूरा करी\nनवनिर्मित गोरखनाथ मंदिर-खेल महाविद्यालय फोरलेन के निरीक्षण कईला के बाद मुख्यमंत्री योगी आदित्यनाथ कहले कि निर्माण के संगे-संगे बिजली के व्यवस्था सुनिश्चित कईल जाए। सरोकार वाला अधिकारी लोग के गुणवत्ता प विशेष ध्यान देत समय प निर्माण के काम पूरा करे के चाही। पीडब्ल्यूडी के अधिकारियन के निर्देश देत कि निर्माण के गुणवत्ता में कवनो दोष ना पावल जाव. कवनो तरह के बहाना ना करी. लापरवाही पर कार्रवाई कइल जाई. उ कहले कि कवनो भी हालत में निर्माण कार्य समय प पूरा होखे के चाही।\nगोरखनाथ मंदिर-स्पोर्ट्स कॉलेज फोरलेन के समय पर पूरा करे के निर्देश\nचार लेन के निर्माण के निरीक्षण करे आईल मुख्यमंत्री सड़क प बिजली के तार लटकत देख के मुख्य अभियंता के बोलवले। उ कहले कि अभी तक स्ट्रीट लाइट के खंभा नईखे लागल। जल निकासी खातिर जल निकासी प्रणाली का बा? उ चार लेन के निर्माण के संगे-संगे बिजली के तार के अंडरग्राउंडिंग, स्ट्रीट लाइट के खंभा खाती नाली के व्यवस्था अवुरी नाली के व्यवस्था करे के निर्देश देले। ताकि, निर्माण कार्य पूरा होखला के बाद लोग के फालतू परेशानी के सामना ना करे के पड़े। चार लेन के निर्माण से गोरखपुर के बुनियादी ढांचा अउरी मजबूत होई।\nकवनो हालत में पानी के जमाव ना होखे के चाहीं\nमुख्यमंत्री योगी आदित्यनाथ कहले कि कवनो हालत में पानी के कटाई ना होखे के चाही। शहर में पानी के लॉगिंग के समस्या के दूर कईल उनुकर एगो प्राथमिकता बा। चार लेन के निर्माण के संगे-संगे अधिकारी लोग के इ सुनिश्चित करे के चाही कि आसपास के इलाका में पानी के लॉगिंग के कवनो समस्या ना होखे। उ फोर लेन के किनारे बिजली के तार के भूमिगत करे के निर्देश देले अवुरी संगे-संगे फोर लेन प पर्याप्त सड़क रोशनी के व्यवस्था सुनिश्चित करे के निर्देश देले। अंत में अधिकारी मुख्यमंत्री के चलत निर्माण कार्य के बारे में जानकारी देले। ए मौका प महापौर सीताराम जायसवाल समेत संबंधित अधिकारी अवुरी भाजपा के अधिकारी अवुरी कार्यकर्ता मौजूद रहले।\n2515420cookie-checkफोरलेन निर्माण पर सख्त भइले सीएम योगी आदित्यनाथ, अधिकारियन सीएम योगी आदित्यनाथ फोर लेन निर्माण प कड़ा हो गईले,yes\nभकीउ में दू गो बंटवारा, नया संगठन राजेश सिंह चौहान के राष्ट्रीय अध्यक्ष चुनलसि, हरिनाम के प्रदेश अध्यक्ष बनावल गइल


नेपाल में अदालती आदेश से सरकार बदली – टटका खबर\nउत्तर प्रदेश खेल देश-दुनिया बिहार राजनीति रोजी-रोजगार शिक्षा\nJul 13, 2021 आतंकवादी, कांग्रेस, नीट (यूजी) 2021, फु़टबॉल विश्व कप, बसपा, भाजपा, शेयर बाजार, समाजवादी\n(टटका खबर, मंगल, आषाढ़ अँजोरिया तृतीया, 2078 विक्रमी)\nनेपाली सुप्रीम कोर्ट अपना राष्ट्रपति के आदेश दिहलसि कि ऊ शेर बहादुर देउबा के नेपाल के प्रधानमंत्री बना दीहल जाव. बाद में देउबा नेपाल के प्रतिनिधि सभा में आपन बहुमत 30 दिन का भीतर साबित क के देखइहें. जान जाईं कि मौजूदा प्रधानमंत्री के पी शर्मा ओली पिछला 21 मई के प्रतिनिधि सभा के भंग करे के सलाह दिहले रहलें. राष्ट्रपति विद्यादेवी भंडारी उऩुका सलाह पर प्रतिनिधि सभा भंग कर दिहले रही आ नवम्बर महीना में नेपाल में चुनाव करावे के एलान कइल गइल रहुवे. एकरा बाद देउबा अदालत का शरण में चहुँपल रहलें आ अदालत उनुकर गोहार मान लिहलसि.\nचरचा बा कि कांग्रेस अपना संसदीय दल के नेता पद से अधीर रंजन चौधरी के छुट्टी कर सकेले. आजु कांग्रेस अध्यक्षा सोनिया गाँधी अपना गोल के संसदीय रणनीति समूह के बइठक बोलवले बाड़ी जवना में 19 जुलाई से शुरु होखे जा रहल संसदीय सत्र में कांग्रेसी रुख तय कइल जाई आ एह बइठक का बाद गोल के संगठन का बारे में फैसला कइल जाई. एक आदमी का लगे एके गो पद रहे के सिद्धान्त का तहत अधीर के हटावल जाए के उमेद बा आ हो सकेला कि कांग्रेसी संसदीय दल के नेता राहुल गाँधी के बना दीहल जाव जिनका लगे अबहीं कवनो पद नइखे.\nलखनऊ में अलकायदा से जुड़ल आतंकियन के गिरफ्तारी से परेशान बाड़ें अखिलेश यादव. उनुकर कहना बा कि यूपी पुलिस पर भरोसा ना कइल जा सके. ओने दू गो आतंकियन मुसीरुद्दीन आ मिनहाज अहमद के गिरफ्तारी का बाद ओकनी के तिसरका साथी शकील आ अउरी सहयोगियन के तलाश जारी बा. एह आतंकियन के प्लान रहुवे कि 15 अगस्त का दिने यूपी में जगहे जगह आतंकी वारदात क के भाजपा के बड़का नेतन के हत्या कइल जाव. अदालत दुनु आतंकियन के 14 दिन खातिर पुलिस हिरासत में सँउप दिहले बिया.\nसमाजवादी गोल के अध्यक्ष अखिलेश यादव आ बसपा सुप्रीमो मायावती के कहना बा कि ई सब कुछ चुनाव का नजरिया से कइल जा रहल बा. हालांकि मायावती इहो कहली कि अगर पुलिस के दावा सही बा त ई गंभीर मामिला बा आ उचित कार्रवाई होखे के चाहीं बाकिर एकर आड़ ले के राजनीति ना होखे के चाहीं. विपक्षी नेता लोग के बयान का बाद भाजपा के प्रदेश अध्यक्ष स्वतंत्र देव सिंह आरोप लगवलन कि विपक्ष आतंकवादियन के समर्थन कइल आपन अधिकारिक एजेंडा बना लिहले बावे. तबहिएं समाजवादी सरकार का दौरान आतंकियन पर से मुकदमा हटावे के साजिश रचल गइल रहुवे.\nयूपी सरकार के जनसंख्या नियन्त्रण कानून के खिलाफ बाड़ें बिहार के मुख्यमंत्री नीतीश कुमार. उनुकर कहना बा कि कानून बनवला से जनसंख्या कम ना हो पाई, एकरा खातिर औरतन के पढ़ावल लिखावल अधिका कारगर होखी. पढ़ल लिखल औरत बच्चा कम पैदा करेली ई बाति जगजाहिर बा. जान जाईं कि देश भर के मौलवी आ मुसलमान नेता योगी सरकार के कानून का खिलाफ बोलत बाड़ें आ एह कानून पर रोक लगावे के मांग करत बाड़ें. एह लोग के कहना बा कि जनम अल्लाह के मरजी से होला आ एहमें कवनो दखलंदाजी बरदाश्त ना कइल जाई.\nपश्चिम बंगाल के तीन प्रांत में बाँट दिहले बिया आरएसएस. संघ का हिसाब से दक्षिण बंगाल के मुख्यालय कोलकाता, मध्य बंगाल के मुख्यालय बर्धमान आ उत्तर बंगाल के मुख्यालय सिलीगुड़ी बनावल गइल बा. आ ओहिजे से संघ पदाधिकारी एह प्रांतन के गतिविधि संचालित कइल करीहें. वइसे संघ का योजना से पहिलहूं से कई राज्यन के अनेक प्रांतन में बाँट के राखल गइल बा.\nचार बेर की विश्व विजेता फुटबॉल टीम इटली जब अतवार का दिने वेम्बले स्टेडियम में खेलल फाइनल में मेजबान इंग्लैंड के पेनल्टी शूटआउट में 3-2 से हरा दिहलसि त इंगलैण्ड समर्थक दर्शक जम के बवाल कटलें.\nकेंद्रीय शिक्षा मंत्री धर्मेंद्र प्रधान बतवले बाड़न कि नीट (यूजी) 2021 परीक्षा देश भर में 12 सितंबर के करावल जाई. एह परीक्षा का दौरान सगरी कोविड-19 प्रोटोकॉल के पालन कइल जाई. आवेदन प्रक्रिया आजु साँझ पाँच बजे से एनटीए वेबसाइट पर शुरू होखी. अब 198 शहर में एकर परीक्षा केन्द्र बनावल जाई. पहिले 155 शहर में एकर केन्द्र बनल तय रहुवे.\nदेश के शेयर बाजारन में काल्हु सोमार का दिने गिरावट का साथे बाजार बंद भइली सँ बाकिर आजु दुनिया के बाजारन सें संकेत देखत लिवाली के दौर चले के उमेद बतावल जा रहल बा.


जब लोकसभा में गूंजलs फिलिमी गीत—कवन गीत लालू जी गवले अउर कवन गीत रवि किशन | Film songs Lalu Prasad Yadav MP Ravi Kishan Lok Sabha Bhojpuri eighth schedule list nodakm – News18 Hindi\nजब लोकसभा में गूंजलs फिलिमी गीत—कवन गीत लालू जी गवले अउर कवन गीत रवि किशन\nअंगरेजी के कहावत और उर्दू के शेर त संसद में चलते रहेला, रवि किशन उहां भोजपुरियो के रंग जमा चुकल बाने\nपरधानमंत्री जब बनारस में भोजपुरी बोल के भाषण शुरू कइले तो लागल कि अब ई भाषा के इज्जत मिल जाई.\nLast Updated : September 07, 2020, 15:35 IST\nभोरे अखबार उठइबे कइनी कि मोबाइल के घंटी बाजल. मोबाइल उठवनी तs देखनी कि फुलेना बाबू के फोन रहे. परनाम पाती भइल तो फुलेना बाबू कहनी, रामसकल ! तहरा के एगो तकलीफ देवे खातिर फोन कइनी हं. का हs से कि हमरा लइका के पटना में एतवार के परीक्षा बा. कोरोना के आफत में एह घरी कहीं ठहरलो मोसकिले बा. अगर तहरा कवनो दिकत ना होखे तs..... हम बीचे में उनकर बात काट के कहनी, ई तs हमार अहोभाग्य कहाई कि रऊआ हमरे घरे पधारीं. एतवार के हमरा बैंको नइखे जायेके. रऊआ साथे बइठ के बात कइला कतना दिन भइल. मने मन कहनी, फुलेना बाबू रउबे पढ़वला के फल बा कि आज रामसकल तिवारी बैंक के मनेजर बाड़े. डॉ. फुलेना प्रसाद कौलेज में मैथ पढ़ावत रहीं. अइसन ज्ञानी गुरु अपना जीवन में ना देखनी. उनका खातिर मन में बड़ा इज्जत रहे. अपना लइका साथे उहां के हमरा घरे अइनी. रात में खइला-पीला के बाद गप सड़क्का शुरू भइल. फुलेना बाबू पुछनी, का हो रामसकल, तहार भोजपुरी हितैषी मंच के का हाल बा ? भोजपुरी सिनेमा के हीरो लोग तs अब सांसदो बन गइल बा, का कुछओ मदद मिलेला ला ?\nके जानी भोजपुरी के मरम ?\nकुछ देर फुलेना बाबू देने देखनी, सोचनी कि ईहां के बैंक के काम के बदले भोजपुरी मंच के बात काहे पूछs तानी ? फेन कहनी, ना एह घरी त बैंके के काम से फुर्सत नइके मिलतs. पांच-छह महीना से भोजपुरी मंच के काम नाहिंए के बराबर बा. हां जनवरी में सांसद रवि किशन से मोलकात भइल रहे. रवि किशन तs भोजपुरी के अठवां अनुसूची में शामिल करावे खातिर बूता भर जोर लगाइले बानी. पुलेना बाबू कहले, नरेन्द्र मोदी बनारस आवले तs भोजपुरी में चार लाइन बोल के बाहबाही लूटेले, ऊ काहे नाइखन अपना सांसद के बात सुनतs बाड़े ? हम कहनी, इहे त दिक्कत बा, मोदी जी भोजपुरी बोल के ताली त बटोरे ले, लेकिन अठवां अनुसूची के बात चुप्पी साध लेवे ले. जुलाई 2019 में रवि किशन लोकसभा में भोजपुरी के अठवां अनुसूची में शामिल करे के खातिर जोरदार भाषण देले रहीं.\nभोजपुरी विशेष: भोजपुरी क धरती - इ माटी बड़ा खांटी ह!\nजब रवि किशन लोकसभा में गवले भोजपुरी गाना\nगोरखपुर के सांसद रवि किशन2जुलाई 2019 के लोकसभा में जवन भाषण देले रहीं ओकर कौवनो जोड़ा नइखे. ऊ कहले, देश में 25 करोड़ लोग भोजपुरी बोले अउर समझे वाला बाड़न लेकिन तबहुओं ई अठवां अनुसूची में नइखे. परधानमंत्री जब बनारस में भोजपुरी बोल के भाषण शुरू कइले तो लागल कि अब ई भाषा के इज्जत मिल जाई. भाषण करतs करतs ऊ भोजपुरी के मिठास बतावे खातिर गावे लगले....\nहे गंगा मइय़ा तोहे पियरी चढ़ाइबो.. सईंया से कर दे मिलनवा...\nतबे लोकसभा के अध्यक्ष ओम बिड़ला जी बीच में टोकले, गावे के कथा बाद में होई कबो... तब रवि किशन कहले, महोदय हथजोड़िया करत बानी कि भोजपुरी के अठवां अनुसूची में शामिल करे प विचार कइल जाए. गंगा मइया तोहे पियरी चढ़ाइबो भोजपुरी के पहिला सिनेमा रहे. इ फिलिम के बनावे में राष्ट्रपति राजेन्द्रो बाबू के सहजोग रहे. फुलेना बाबू कहले, जब एतना निहोरा कइला के बादो सरकार बात नइखे सुनत तs भाजपा के सरकार बनला के का फैदा, बनारसी मोदी के परधानमंतरी बनला के का फैदा ? अब भोजपुरी के इज्जत ना मिली तs कब मिली?\nभोजपुरी विशेष: बरेली के झुमका से पहले भोजपुरी में झुलनी हेरइला के गीत आ गइल रहे\nजब लालू जी लोकसभा में गवले फिल्मी गाना\nफुलेना बाबू के सवाल के हमरा पाले कौवनो जवाब ना रहे. हम बाते टारे खातिर कहनी, अइसन नइखे कि रविये किशन जी लोकसभा में गाना गवले रहन, लालुओ जी इ काम कर चुकल बाड़े. 2008 में भारत जब अमेरिका से परमाणु समझौता कइले रहे तs कौमनिस्ट पाटी मनमोहन सरकार से सपोट खींच ले ले रहे. सरकार के बहुमत साबित करे खातिर एसपेसल सेशन बोलावल गइल. 21 जुलाई के मनमोहन सिंह विसवास परसताव पेश कइले. 22 जुलाई 2008 के भोट रहे. ओह घरी लालू जी रेल मंतरी रहीं. विसवास परसताव के समरथन में लालू जी वामपंथी दलन प अपना अंदाज में चुटकी ले ललन.\nलालू परसाद लाल झंडा वला लोगन देने देख के कहले, तुम अगर मुझको न चाहो तो कोई बात नहीं, तुम किसी और को चाहोगे तो मुसकिल होगी.... एकरा बाद जे ठहाका लागलs कि पूछीं मत. लालू परसाद ओह दिन अपना रंग में रहीं, ऊ कहले, परमाणु डील प भले कौमनिस्ट लोग अलगा बा लेकिन उनका लोग से हरमेसा नाता बनल रही. इहो बात पर ऊ फिल्मी गाना गवले- सौ साल पहले हमें तुम से प्यार था, आज भी है और कल भी रहेगा.... लालू परसाद ई दूनो गाना कागज प लिख के लोकसभा में आइल रहीं. ऊहां के अपना भाषण से अइसन रंग जमावनी कि संभे हंसत-हंसत लोटपोट हो गइल. फुलेना बाबू हमार बात सुन के मुसकाये लगले अउर कहले, तूं त खिस्सा-कहानी में माहिर हो गइल बाड़s. उनका के जम्हाई लेत देख के कहनी, हं चलीं सूतल जाव, भोरे जागहूं के होई.\nBhojpuri Bhojpuri News bhojpuri songs Film Songs Indian Parliament Lalu Prasad Yadav pm narendra modi Ravi Kishan


साधनाजी, उपासनाजी, उर्फ… – Anjoria\nअप्रैल 29, 2010 अगड़म बगड़म, आलोक पुराणिक\nबाबाजी लोग के हल्ला बा आजुकाल्ह. दिल्ली के बाबा भीमानन्द के कालगर्ली रैकेट देख के इहे समुझ में नइख आवत कि अब बाबाजी लोग के मुहल्ला कवन बा. सगरी मुहल्ला ओहि लोग के लउकत बा. जेकरा के बाबजी बुझऽ उहे कालगर्ल के भँड़ुआ निकलत बा. जेकरा के कालगर्ल के भंड़ूआ समुझऽ ऊ विधायक निकल जात बा. जेकरा के विधायक समुझ उ हथियार के दलाल निकलत बा. जेकरा के सिर्फ हथियारन के दलाल समुझऽ ऊ कालगर्ल्स के भँड़ुआ निकलत बा. आ जेकरा के भँड़ुआ समुझऽ ऊ बाबाजी निकलत बा, साईँराम कहत भेंटा जात बा. एक बेर ना दू दू बेर.\nबेटा बाबजी कई तरह के होलें कक्षा में हम बाबजी लोग का बारे में समुझावत बानी.\nएगो छात्र कहत बा, जी हमरा पता बा. एह घरी तीन तरह के बाबाजीअन के हल्ला बा. कालगर्ल्स वाला ढोंगी बाबा, कई गो शादी रचावे वाला फर्जी बाबा, आ साउथ में एक्ट्रेस का साथे सत्संग करे वाला बाबा. बाबागिरी के काम बहुते मुश्किल होला. चाहे त कालगर्ल्स के रैकेट चलावे ना त फेर कवनो एक्ट्रेस का साथे रैटपैट करे के पड़ी. साधना के राह बहुते दिक्कत भरल होला, ई बाति अइसही ना कहल जाले.\nना बेटा. साधना के बात समुझे के कोशिश करऽ. ढोंगी बाबा का मामिला में साधना आ उपासना कालगर्ल्स के नाम रहुवे. मंत्र आ तंत्र ओह भँड़ुआन के नाम रहुवे जे बाा के कालगर्ल्स खातिर गाहक पटावत रहऽ सँ. बाबा हर डील से पहिले दू हालि भगवान के नाम लेत रहलें. ई उनकर कोड वर्डो रहे. हम समुझावे के कोशिश कइनी.\nहँ, रउरा बतवले रहीं कि हर महत्वपूर्ण काम करे से पहिले दू बेर भगवान के नाम लेबे के चाहीं. बबोजी इहे करत रहलें. ऊ बाबजी राउर स्टूडेण्ट रहलें का ? दोसरका छात्र पुछत बा.\nना. कालगर्ल्स के कारोबार करे वाला हमार छात्र ना रहलें सँ. हम डाँटत कहत बानी.\nएगो दोसर छात्र बहुत समझदारी के बात कहत बा, जी उहे हमरो बुझात बा. कालगर्ल्स के कारोबार करे वालन के त आपन स्कूल, कालेज, अस्पताल होला. एहू ढोंगी बाबा के अस्पताल बनत रहुवे. कालगर्ल्स के कारोबार करेवाला त दोसरा के पढ़ावे के कूवत राखेलें, ऊ रउरा से पढ़े का अइहें?\nना बेटअ, तू बात के समुझ नइखऽ पावत. बाबा ढोंगी रहुवे, बहुते बदमाश रहुवे, हम समुझावे के कोशिश करत कहनी.\nसर जी, कवनो सीधा साधा बन्दा कहाँ पहुँच पावेला का बाबा का लेवल ले. हमार चाचा सीधा सच्चा मास्टर रहलें, चाचीओ उनका के ना पुछत रही. एने बाबा के सत्संग में छह सौ कालगर्ल्स रहत रहलीं सँ. बंदा हैसियत बनावे त अइसन! अगो छात्र अपना चाचा के दुर्दशा के बात करत कहत बा.\nबेटा, तू बात के पूरा तरह से समुझे के कोशिश करऽ. जरुरी नइखे कि कालगर्ल्स के कारोबार करे वाला हर बंदा बाबा के लेवल ले चहुँप जाय. कई गो त विधायके भा पार्षद के लेवल ले रह जालें. अतना आगा जाये वाला विरले होखेलें. हम अपना तरफ से एक्सप्लेन करे के कोशिश करत बानी.\nसर, पहिले क्लियर करीं कि रउरा बाबाजीअन का बारे में बतियावत बानी कि चोर उठाईगीरन का बारे में. रउरा बीच में विधायक पार्षदन के ले के आ जात बानी. एगो छात्र आब्जेक्शन करत बा.\nबेटा, ठगन से बात शुरु करऽ त बाबाजीअन ले चहुँप जाले. बाबाजी से बात शुरु करऽ त कालगर्ल्स ले चहुँप जाले. बहुते अझूराइल मामिला होला एकनी के. तू समुझे के कोशिश करऽ ना. हम आगा समुझावे के कोशिश कइनी.\nसर, रउरो समुझा कहाँ पावत बानी? छात्र खिसिया के कहत बा.\nवइसे रउरे बताईं, ऊ गलत कहत बा का ?


खलनायक अवधेश मिश्रा घवाहिल हो के अस्पताल में भरती – Anjoria\nखलनायक अवधेश मिश्रा घवाहिल हो के अस्पताल में भरती\nमई 18, 2010 अवधेश मिश्रा\nभोजपुरी सिनेमा के जानल मानल खलनायक अवधेश मिश्रा पिछला दिने लोफर का शूटिंग में घवाहिल हो गइलें जवना का बाद उनका के अस्पताल में भरती करावे के पड़ल. सीन में काँच तोड़े का दौरान ऊ खुदे घवाहिल हो गइलें.\nशूटिंग सिलवासा में चलत रहुवे आ सीन के जरुरत से निर्देशक रवि सिन्हा बाजार से ताफस काँच मँगवले जवना के गाड़ियन में लगावल जाला. एह काँच के खासियत होला कि टूटला का बाद टुकड़ा टुकड़ा होके छितरा जाला आ ड्राइवर भा सवारी के बेसी नुकसान ना हो पावे. बाकिर दुकानदार ताफस काँच का जगहा असली काँच दे दिहलस. शूटिंग खातिर फाइट मास्टर डुप्लीकेट मँगवले रहलें बाकिर अवधेश खुदे सीन करे लगलें. काँच तूड़त घरी काँच के टुकड़ा उनका देह में कई जगहा घुस गइल. शूटिंग होत घरी दिनेशलाल यादव निरहुआ आ पाखी हेगडे मौजूद रहली. अवधेश के तुरते बगल के अस्पताल चहुँपावल गइल जहाँ आपरेशन कर के देह से काँच के टुकड़ा निकालल गइल. होश में अवते अवधेश शूटिंगे पूरा करे के इच्छा जतवले.\nलोफर के निर्माण मोनिका सिन्हा करत बाड़ी.\n(स्रोत : शशिकान्त सिंह, रंजन सिन्हा )\nभोजपुरी सिनेमा का परदा पर राजकुमार पाण्डे के जादु


पश्चिम बंगाल – Page2– टटका खबर\nवरिष्ठ साहित्यकार नरेंद्र कोहली कोरोना छूताह भइला का बाद दिल्ली के सेंट स्टीफन अस्पताल में भर्ती करावल गइल बाड़ें. 81 बरीस के नरेन्द्र कोहली होल ही में भइल एगो संघ कार्यक्रम में शामिल भइल रहलें. ओही कार्यक्रम में संघचालक मोहन भागवतो कोरोना छूताह भइल रहलें. कोहली के हालत गंभीर बा आ उनुका के वोंटिलेटर पर\nरउरा सभे के फगुआ के शुभकामना. पश्चिम बंगाल विधानसभा चुनाव में का होखे जा रहल बा ओकर आभास होखे लागल बा. अशोकनगर विधानसभा सीट से तृणमूल उम्मीदवार नारायण गोस्वामी ला रोड शो के साटा पर आइल तृणमूल सांसद नुसरत जहाँ रोड शो में एक घंटा से अधिका समय लागत देखि बीचे में निकल गइली. सोशल\nबांग्लादेश के यात्रा पर गइल प्रधानमंत्री नरेंद्र मोदी शनिचर का दिने अपना दिनचर्या के शुरुआत सतखीरा में जेसोरेश्‍वरी काली शक्ति पीठ में पूजा-अर्चना से कइनी. ओकरा बाद ओराकांडी जा के मटुआ संप्रदाय के पूज्य श्री श्री हरिचांद ठाकुर देव जी के मन्दिर जा के आशीर्वाद लिहनी. ओहिजा अपना संबोधन में कहनी कि ठाकुर देव जी\nबांग्लादेश के यात्रा पर गइल प्रधानमंत्री नरेन्‍द्र मोदी कहनी कि भारत आ बांग्‍लादेश दुनु का सोझा व्‍यापार-वाणिज्‍य के एके जइसन अवसर बा. दुनु देश आतंकवादो के खतरा झेलत बा. बांग्‍लादेश के आजादी के स्‍वर्ण जयंती पर ओहिजा के छात्रन ला छात्रवृत्ति के घोषणा कइनी प्रधानमंत्री आ ओहिजा के 50 गो उद्यमियन के भारत में स्‍टार्ट-अप\nकोलकाता, 12 अप्रैल (वार्ता). पश्चिम बंगाल में एक मई से शुरू होखे वाला पंचायत चुनावन पर आजु कलकत्ता उच्च न्यायालय 16 अप्रैल तक रोक लगा दिहलसि. साथही अदालत राज्य निर्वाचन आयोग से कहले बावे कि ऊ तीन दौर में होखे वाला एह चुनावन से जुड़ल सगरी दस्तावेज पेश करे. न्यायमूर्ति सुब्रत तालुकदार ई आदेश भारतीय\nबलिया के ददरी मेला खतम बाकिर सोनपुर मेला अबहियों जारी\nबलिया के मशहूर ददरी मेला के सरकारी तौर पर काल्हु बुध का दिने समापन हो गइल. बाकिर सोनपुर मेला अबहीं कुछ दिन चले वाला बा. सोनपुर मेला में भिखारी ठाकुर हमेशा जिन्दा रहेलें आ मेला आवे वाली मेहरारुवन के झुण्ड उनुकर कवनो ना कवनो गीत गावत सुना जाले. गवना कराई पिया घर बइठयले अपने गइल\nममता के राज में हिन्दू पूजा ना कर सकसु काहे कि मुसलमान नाराज हो जइहें\nचिंहुकला के जरूरत नइखे. मुस्लिम प्रेमी ममता बनर्जी के राज में पश्चिम बंगाल में कई जगहा हिन्दू आपन रीति रिवाज के पालन ना कर सकसु. कतहीं लाशो जरवला पर मनाही त कई जगहा आपन पर्व उत्सव मनावे पर. मुसलमान स्वभाव ह कि जबले उनकर गिनिती कम रहेला कवनो इलाका में तबले उनुका माइनोरिटी के सगरी


बतकुच्चन – ४९ – Anjoria\nबतकुच्चन – ४९\nFeb 29, 2012 बतकुच्चन\nभाषा अपना समाज के दरसावेला, ओकरा माहौल के देखावेला. एही चलते अलग अलग जगहा के लोग अलग अलग भाषा बोलेला. कई बेर भा अधिकतर एक जगहा के भाषा दोसरा जगहा के आदमी ना बुझ पावे. एक भाषा में जवन शब्द खराब भा फूहड़ मानल जाला हो सकेला कि दोसरा भाषा में ओह शब्द के मतलब कुछ दोसर आ सकारे जोग होखे. अब वइसनका शब्द के उदाहरण हम दिहल ना चाहब भलही फगुआ के माहौल बा आ भर फागुन बूढ़ देवर लगीहें का अंदाज में समाज बहुते कुछ छूट दे देला. गाँव देहात में ना रहल लोग के गाँव जवार के फगुआ चइता बहुते फूहड़ लागेला काहे कि ऊ लोग छिनरपनो बहुत सलीका से करे के आदी होला. गाँव देहात के आदमी में अतना सलीका ना होखे आ ऊ आपन बाति बहुते साफ कह देला. खैर आजु के बतकुच्चन में हम ओहु विषय के ना उठाएब. आजु त कुछ दोसरे चिंता घेरले बा. से आजु ओही पर. सबले पहिले त मैं के बात. भोजपुरी में मैं होखबे ना करे आ पंजाब दिल्ली से लवटल लोग जब मैं मैं कर के बतियावे लागेला त ठेठ भोजपुरिया कह देला का मेंमें कइले बाड़ ! भोजपुरी में मैं खातिर शब्द होला “हम” आ हिंदी के “हम” खातिर हमनी भा हमहन. अब एह हम आ ओह हम में कतना फरक बा. बाकिर एह हामहूम में देवान जी के तजियो नइखीं निकाले जात हम. हम त आजु बस जरे के बात बतियाएब. पुरनका जमाना में अन्हार में अँजोर करे खातिर मशाल, दिया, भा ढिबरी जरावत जात रहुवे. अबहियो गाँव देहात में गरीब गुरबा दिये आ ढिबरी जरा के काम चलावेलें. जेकरा लगे तनी पइसा बा से लालटेन जरावेला भा डेलाइट. अब जे ओह जमाना के डेलाइट नइखे देखले ओकरा लागी कि हम कवनो डिलाइट वाला बात बतियावत बानी. डे लाइट फिलामेंट वाला बड़का बत्ती के कहल जात रहुवे जवना के अँजोर रातो में डे वाला लाइट करा देत रहुवे. अब त जेनरेटर के पसार हो गइल बा हर जगहा आ पेट्रोमेक्स भा डेलाइट के पूछत बा. खैर बाति होत रहुवे बत्ती जरावे के आ ई आदत अतना गहिर ले मन में बइठल बा कि आजु बिजलिओ का जमाना में हमनी का बत्ती भा बल्ब जराइले ओकरा के चालू भा आन ना करीं. हँ पंखा एसी मोटर जरूरे चालू कर लिहल दिहल जाला. अब बिजली के बल्ब भा ट्यूबलाइट के चालू करे के का कहल सबले ठीक होखी, एहपर सोचला के जरुरत बा. पंखा एसी मोटर के चालू करे में कवनो आपत्ति नइखे काहे कि ओह में चले वाला यंत्र होला. बाकिर बल्ब ? ऊ त ना जरावल जाला ना चलावल जाला, त ओकरा खातिर का कहल जाव ? कहे वाला कह सकेला कि बल्बो में फिलामेंट जरेला. बाकिर ऊ बिरहन त ह ना कि कहे कि लकड़ी जर कोयला भई कोयला जर भई राख, मैं बिरहन ऐसी जली कि कोयला भई न राख. आ थोड़ देर ला एकरा के मानियो लिहल जाव त ट्यूब लाइट में का जरेला ? ओहमें त कवनो फिलामेंट ना होखे. बात ओरात नइखे आ जगहा खतम हो गइल. से एह हफ्ता रउरो सोचीं हमहुं सोची. बाद में देखल जाई कि का होखो.\nबतकुच्चन – ५०\n7 thought on “बतकुच्चन – ४९”\nकाल्हे एके बेर ई दिमाग में आइल कि बौल खातिर\n‘बौल बारल’ आ ‘बौल बुतावल’ तऽ हमनी किहाँ बरले बाऽ, ई तऽ बन्हिआ बिकल्प लागऽते बाऽ।\nहालाकि ई बात सही बाऽ कि बारल आ बुतावल दिआ खातिर बोलल जाला बाकिर हमरा बिजली के बौल खातिर इहो बन्हिआ बिकल्प लागल।\nनमस्कार !हम ओ.पी. अमृतांशु .रउरा से जानकारी लेवे के चाहत बानी की राउर नया ई-मेल पता -:editor-at-anjoria.com बा .त का ई सही बा .\nकाहे से कि ई ई-मेल पे कवनो मैसेज नइखे जात.\nबहुत नीमन विषय छेड़ले बानी. भोजपुरी के उत्पत्ति अधिकतर विद्वान मागधी अपभ्रंश से मानेले.एहसे ईहो जानल जरूरी बा कि इनकर सगी आ चचेरी बहिन लोग कइसे बतियावेलिन.भोजपुरी के “हम” का जगहा बंगला मे “आमी”,उड़िया में “मू” आ असमिया में “मोइ” के प्रयोग होला. मगही आ मैथिली में भोजपुरिये नियन “हम” के प्रयोग होला. कुछ विद्वान भोजपुरी के उत्पत्ति अर्द्धमागधी अपभ्रंश से मानेले. एह आधार पर अवधी में भी मैं खातिर “हम” के प्रयोग बतावऽता कि एगो व्यापक क्षेत्र में एकर प्रयोग बा. रहल उत्पत्ति के बात त “मैं” के “मया+एन” से विकास मानल जाला, जवना से बाद में “में” भोजपुरी के सबसे पुरान “मैं” माने उत्तम पुरुष के एकवचन के कर्ता रूप आ (“मो, मो+र”) संबंध रूप बनल. शौरसेनी अपभ्रंश से विकसित खड़ी बोली में उत्तम पुरुष के एकवचन के कर्ता रूप में “मैं” के प्रयोग मिलेला. हमरा त बुझाला कि जो ढेर पीछे ना जाइल जाव त लौकिक संस्कृत के “अहम्” शब्द से एकर विकास देखल बढ़िया बीच के रास्ता होई. भोजपुरी के “हम” के बहुवचन रूप हटे “हमनी, हमनीके,हमनीका” आ मैथिली में “हमरा लोकनि” जवन नया प्रयोग में मगही नियन “हम सभ” का रूप में भी लउक रहल बा.\nजहाँ तक बल्ब आदि के चालू करेके क्रिया के समस्या बा हमार ईहे सुझाव बा कि जो कवनो असुविधा ना होखे त जवन शब्द जवना भाषा के लिहल जाय ओकरे क्रियापद भी ले लिहल जाय (माने “आन कइल” क्रिया के प्रयोग) त कवनो तरह के विशृंखलता से बचल जा सकऽता.\nराउर प्रतिक्रिया पढ़ के मन खुश हो गइल. भोजपुरी में अइसने चरचा चले के चाहीं.\nबल्ब जरावे का जगहा आन करे के राउर सलाह माने जोग बा. काहे कि गुड़ खाय गुलगुला से परहेज करे नइखे चले वाला.\n‘आन कइल’ लेवल जा सकऽता। हमरो सहमति बाऽ।\nतथाकथित उर्दू में हम बहुत सम्मान का साथे कहल जाला। फिलिमो में संवाद चाहे डायलक ( डायलाग) में हम बरा गंभीर बा। बहुते प्रेम में चाहे बहुते खिसिअइला पर हम बहुत जगे देखे- सुने के मिलल बा, मैं ना…\nहँ, बौल जरावल जाव कि चालू कइल जाय… … वाला बात सोसे लाएक बाऽ।


चुन्नू सिंगापुरी स्टेज शो में व्यस्त बाड़े – Anjoria\nसिंगापुर के रॉक स्टार, सीनियर हॉकी खिलाड़ी आ कुशल अभिनेता चुन्नू सिंगापुरी उत्तर प्रदेश के कई जिलन में आपन रंगारंग स्टेज शो पेश करीहें. पहिला शो 19 फ़रवरी के देवरिया के पैकौली ब्रह्म पर भइल. फेर 23 फरवरी के बनारस में होखी आ 24 फ़रवरी के देवरिया के रविन्द्र किशोर शाही स्टेडियम में.\nजान लीं कि चुन्नू सिंगापुरी “देवरिया चुन्नू सिंगापुरी क्रिकेट क्लब” बनवले बाड़न जवना खातिर 24 फ़रवरी का दिने देवरिया के रविन्द्र किशोर शाही स्टेडियम में खिलाडियन के चुनल जाई. खिलाड़ियन के चुनाव सबेरे 10 बजे से साँझ4बजे का बीच होखी आ साँझ4से6बजे ले स्टेज शो होखी.\nचुन्नू सिंगापुरी के फिलिम “चुन्नू बाबू सिंगापुरी” जल्दिए रिलीज होखे वाली बा. एहमें ऊ माथ भूमिका में बाड़े. चुन्नू के योजना बा कि हर भोजपुरी जिला में एगो “चुन्नू सिंगापुरी क्रिकेट क्लब” होखे, जवना से गरीब खिलाडियन के मदद मिल सके आ ओहनी के बढ़ावा दिहल जा सके कि इंडिया टीमो में खेले के मौका मिल पावे उनका.